url: =Zomi lasiam VC Mang in Tulsa khuapi ah Live Show neiding :: ZOMI DAILY\nposted on 16 September 2014 at 12:50 pm Lomkholna: Celebrity, News, Zomi\nDear a zahtaakhuai Tulsa khuapi sung leh Oklahoma huama om Zomi khempeuh, I Zomi sungah laphuah, lasakna tawh Pasian min leh Zomi te ong lamsang lasa siam VC Mang in on gtung ding September 20, 2014 ( Saturday ) ni-in Tulsa khuapi sunga om ZBCM biakinn ah nasia takin a ma la te ong zai ziahziah ding hi.\nAma la te a sakpih dingin Tulsa khuapi sunga om Zomi Gospel Concert pawl leh Zomi lasa siam minthang tampi ong kihel ding uh hi. VC Mang lasak siamdan pen Studio sung hita kei leh hollow Guitar tawh mix zang selo in ong sa lezong zaknop mahmah, khum ngaungau hi.\nPasian in Zomi te sungah lasakna tawh thupha pia in biakna pawlpi deidan lo in Zogam, kawlgam, India gam Lamka, Shilong, Aizawl, Delhi leh Malaysia dongah Pasian min phat in a pu Avan. Langh Do Khup @ sia Do Khup tawh a ki sulzuih uh a hihi.\nA diak in sia Do Khup video ongbawlkhiat khempeuh phial ah a background la te a ma lasak ki hel hamtang ding hi. VC Mang pen a lasak leh a nuntakna tonkhawm a hihmanin mipi ten thupit ngaihsut leh a it mahmah Zomi lasiam khat zong a hihi.\nTu in Pasian phalna, lamlahna tawh USA leitang ong sik leh Zomi te khuapi a hi tulsa ah a maha a it a ngai, a thapia a Zomipih te kiangah thangah takin ong zai ziahziah ta ding a hihmanin Zomi a kua mapeuh a diak in Oklahoma State sunga om Zomi teng peuh mah pelloa ongpai in tha nongpiak, la nong ngaih nadingun itna leh zahtakna lianpi tawh kongzawn uh hi.\nInnpan i paikhiatma in i sumbawm te sitpha tek ni ei. a mun pan kisik a omlo ding cihna hi. lungdam mahmah ei. VC Mang Live Show ah kimu ngeingai ni ei. navekpi un Mangpha! Zomi sungah, Pa Sawm Lian (Tulsa,OK) September 15, 2014\nPrevious: Ka Laisimna Lampi ~ Dr. Pum Khan Pau\nNext: Khen ding Gawm, Gawm ding Khen\nZNC Founder Pu Pum Za Kap ii Tangthu ~ Pu Thangboi\nJordan Lui panin gilgal ah – 1 ~ Dr. Ngul Khan Pau\nKhuavak nading nitum maw, nitum naadia khuavak ~ Bob Tuangpi


timestamp: atn

url: =Sangsiapi pa’n inndawl 17 pan atuahsawm sangnaupang honkhia :: ZOMI DAILY\nposted on 14 September 2017 at 3:24 pm UTC+9:30 Lomkholna: China, News, Sawltak, World\nSangsiapi pa’n inndawl 17 pan atuahkhiatsawm sangnaupang honkhia\nChina, Guizhou Province sungah sangnaupang khat inndawl 17 Floor panin a tuahkhiatsawm laitak, sangsiapi pa’n honkhiathei cihi. Hih thupiang pen Guizhou Province, Duyun City sungah nung Sunday ni in thupiang cihi.\nTua sangnaupang pen numeino Middle School akah laitakkhat hi a, lungkiat mahmahna nei ahih manin, inndawl 17 Storey Building panin alengkhiading in akithawi ahihi.\nInndawn panin alengkhiading in adindin laitak in Firefighter te’n ahonkhiading in nehpheisawm uh a, ahi zongin tua Firefighter te’n ageinai anehding delhlo in kilehkik sak hi.\nTuaban ah a innkuanpih te leh alawmte zong ageinai ah apaiding phallo in, kuaman hongneh kei un cihsan hi.\nTuabang in adindin kawmkal ah a sangsiapipa’n damdam in nehphei in hopih a, tui apiading kineihphei hi. Ageinai mahmah atun ciangin thakhatthu in apuanmong pan lenvat in anuntakna honkhiathei hi.\nVideo: School principal pulls back girl in time to save her from committing suicide and jumping off\nTaiwan ahzong nungdiakmah in sangnaupang numei khat inndawn panin lengkhia in si cihi. Hihbang in China gamsung ah amauleh amau akisihbawl, Suicide Rate atamna pen Education System hang hiding kici hi. Sangnaupang te khatlekhat kidemsak in, amat ahoih theitheiding kituhsak uhhi.\nRelated: Indonesia ah pasal khat aki gui awk (Suicide) laitak Facebook Live in khahkhia\nApil asiamte adingin gualtung tuanna, lungnopna ahihsam hangin, lai azolo bangmah atheilo te adingin maizumna khat higige hi. Tuabang in maizumna athuakzolo te’n anunung ah sihding teelzaw theimawk uhhi. Kawlgam ahzong Education System ihzatpen hoihtakmello, kidemna tamlua kici hi. Sawltak #zomidaily\nPrevious: Aung San Suu Kyi in kunza leh zanah te zatlohding hanthawn\nNext: Australia ah Zomi 2 bawlung siamin kiteel\nNgah leh ngahloh tawh kisailo\nYangon St. Mary Cathedral maiah lungphona neipa kumkhat thongdan tuak


url: =LESSON 10 Nov. 30 – Dec. 6 TOPA BIAKPIAKNA ~ MUC\nLESSON 10 Nov. 30 – Dec. 6 TOPA BIAKPIAKNA\nAdmin 11:12:00 AM 4Q2019, Articles, Sabbath School Lesson\nLESSON 10 Nov. 30 – Dec. 6\nTu Kaal Sung Sim Ding: Neh. 12: 27 – 47;1Khang.25:6-8;1Jn. 1:7-9; Jn.1:7-9, 29,36; 1Kor.5:7; Heb.9:1-11\nKAMNGAH: “Tua ciangin amaute in Topa phatna leh lungdamkohna a kidawngin sa uh a, “TOPA hoih hi; bang hang hiam cihleh Israelte hong itna kip tawntung hi,” a ci uh hi” (Ezra 3: 11).\nTu kaal sung kamngah, Ezra 3: 11, in Hebrew mite biakpiakna, Topa Pasian a min phatin Ama tungah a lungdamna uh a pulaakzia le dan hong hilh hi. BC 515 kumin amaute in biakbuk thak apna nei uh hi (Ezra 6: 15 -18). Tua khit kum 60 ciangin Jerusalem kulhcian zawhna pawipi khat nei kik uh hi (Neh. 6: 15 – 7: 3; 12: 27).\nNeh. 8 leh 12 sunga khanggui ciaptehna zui-in Ezra in khuapi kulh zawhna pawipi nei hi. Biakbuk, kulhpi, inn a kipan na khat peuhpeuh a zawhna hangunin Pasian tungah lungdamkohna nei den uh hi. Tua bangin apna a neih ding uhteh limtak ngaihsunin, kigingkhol uh a, lasakna, tumging tuamtuamte tawh Pasian min phatna, pawi bawlna, ganhing tawh biakna, nuamna, lungdamna a kipan mimal kisiansuahnate nei uh hi. David kumpipa in tua bangin ki-apna leh biakpiakna pankhia hi. Ama khit Solomon in biakbuk sungah thuciamna singkuang koihin, amah leh Israel makaite in David bangin pawibawl leh ki-apna nei uh hi (1Kum. 8:5).\nTu kaal sungin Nehemiah, Ezra hunlai-in mite in Pasian a biakpiakzia-te i kikum ding hi. Tua thute tungtawnin tuni tuhun biakpiakzia ding thumanpha i mu ding hi.\nTopa Phatna Late Sa\nNeh. 12: 27 – 29 sim in. Biakpiakna leh Pasian minphatna a pulaak kammal thupite ciamteh in. Bangci bangin tua thu na pulaak ding hiam?\nIsraelte in biakpiakna-ah Topa phatna lasa ding leh tumging a tum dingin Levi mite tuamseh uh hi. Pasian in biakbuk sung a kisem ding bawl ding khempeuh limtak hilh khol hi. Biakbuk a biakpiakna in a etlawm thei pen, a hoih thei pen dingin bawl uh hi. Kumpi David in limtakin makaihin cihmah hunin tua bangin kibawl ngeilo biakpiakna pawipi bawl hi. Tua hi-in David in Asaph suanlekhakte biakpiakna-ah la makai, tumging tum dingin seh hi (Neh. 11: 22).\n1Khang. 25: 6-8 sim in. Biakpiakna, Topa min phatna-ah lasakna leh tumging tuamtuamte a thupitna bang hong hilh hiam?\nBiakbuk a lasa-te in Levi mite hi-in biakpiakna-ah lasa, tumging tum kisehte thaman pia uh hi. Kumpi David hun sung a kipan biakbuk a lasa, tumging tum kiseh hi-in, amah mah in makaih hi. A moi a kipan a ham cih om lo-in a hun hunin kikhel kilaih diamdiam uh a, a hilh, a makaih om a, lasak, tumging kisin zong om uh hi. Kimkhatte in tumging tumte hi-in, kim khatte in lasa uh hi. Kim khatte in tumging vanzatte leh biakpiakna hun sung a kisilh puan tuamtuamte a kem, a puah cih bangin nasep kiseh dimdiam uh hi. Tua bangin limtakin nasep kiseh in bang mungtup nei hi ding hiam? Amau siamnate khantoh nading leh biakpiakna-ah a etlawm, zahtak-kai thei penpen a biakpiakna a neih theih ding uh deihna hi. Siamna siitlo-in a hoih thei penin biakpiakna piak ding mungtuppi bel nei uh hi. Pasian minphatna in lungsim takpi tawh phatna hi ding a, biakpiakna pia mite in Pasian tawh kinai zaw dingin a hoih thei penpen tawh Pasian phat ding kisam hi. Biakpiakna-ah lasa dingte, tumging a tum dingte, biakbukah nasem ding mite limtak leh kidawmtakin a mi ding sehkhiat ding kisam hi\nBangci bang lampi tawh biakpiakna-ah music zangin biakpiakna sungah lungdamna na ngah ding hiam? Nang adingin bangte in thupi hiam?\nKhuapi kulh apna a neih khit uhteh lasa dingte kiseh uh a, tua banah kisiansuahna nei uh hi (Neh. 12: 30). “Tua khit ciangin siampite, Levite in amau le amau a kisiansuah khit uhteh mipite, kongkhakpite leh kulhpite siansuahna bawl uh hi.” Hebrew laimalin siansuah cih kammal in mun tuamtuamah kizangin gamtat siantho-na, Pasian mai-ah siantho-na a pulaak kammal hi.\n“Ahi zongin amah, khuavak ahih mah bangin eite in zong khuavak gamtatnate i gamtat takpi leh eite pawlkhat ihi a, ama Tapa Jesuh sisan in i mawhna khempeuh panin eite hong siangsak hi. Mawhna ka nei kei hi, i cihleh eite a kineihkhem ihi a, eite a thutak lo ihi hi. Ahi zongin Pasian kiangah i mawhnate va pulaak lehang, amah citakin thuman ahih manin, i mawhnate hong maisakin i hoih lohnate khempeuh hong siangsak ding hi” (1Jn. 1: 7-9). Hih in (1) mihing nunzia (2) Pasian kiang pan mawhmai-na (3) I nuntakna-ah Pasian vangliatna bang pulaak hiam?\nBiakbuk leh biakbuk tawh kisai nasep khempeuh in nidang Israel mite biakna sungah a kisam mahmah khat hi. Ahi zongin biakbuk leh a sung a kisemte in tua tawh a maimang hi lo-in mitsuan, limciinna khat nei hi. Tuate khempeuh ii ngimna bulpi in Pasian tawh kizopna nei-in, Topa Jesuh Khrih leh a vanglian Ama sisan tawh in nunna thak hong pia hi, cih mitsuan uh hi. Mawhna sung pan mihing a hotkhiat nadingin Pasian nasepte theihtelna in Amah itna lungsim hong guan ding a, Amah bek mah biak ding hi, cih lungsim hong neisak hi. Hih thu hangin nidang Israelte in a beisa hun a Pasian nasepnate pulaak kik kik uh hi. Tua bangin pulaak kikna in Topa hong itna leh Ama hoihna theihtelna hong guan ding hi. Hih in Topa biakpiakna in ungdamkohna leh nuamna tawh biakpiakna hi ding hi.\nTu-in eite ading mawhmaisakna hangin lungdamna, Topa sungah lametna leh nuamna tawh i kidim ding hi. Tua hileh Topa phat ding lawpna om ding a, Ama hoihna i lunggulh tawntung ding hi. Eite mawhna hangin sihna thuakin eite in tua tawntung sihna tawh i kipelh nadingin, Singlamteh tungah Jesuh a hong sihna lo a dang bang in Pasian gamtat zia le tong pulaak zaw ding hiam?\nA beisa hun hi taleh tu-in hi taleh na nunzia in bang bang hi zongin tu mahmahin Singlamteh a Jesuh sihna in mawhmai-na hong pia thei hi. Bang hangin tu-in Jesuh hong piak mawhmai-na ngah lo-in om ding na hiam?\nLungdamkohna Lasa Lapawl (choir) Nihte\nNeh. 12: 31 – 42 sim in. Bang hangin lungdamkoh biakpiakna-ah tumgingte in thupi hiam?\nNehemiah hunlai-a biakpiaknate ah lungdamkohna lasa lapawl nih koih uh hi. Hih lapawlsate in lasak kawmin tumging tumte tumging tumin Jerusalem khuapi kimvel uh hi. Mun khat panin kipan khia uh a, tua panin khennih kisuah uh hi. Pawl khat in leilam zuanin pai uh a, kim khat in taklam zuan in khuapi kimkot uh hi. Pawl khat pen Ezra in amaute mai-ah pai-in makaih hi. A dang khatte nungah Nehemiah in zui-in pai hi. Hih Lapawl nihte Valley Kongpi-ah kituah kik uh a, tua panin biakbuk zuankhawm ciat uh hi. Siampite in lasa pawlte zui-in pengkul mut uh hi. Lasa-te pawl nihte in biakbuk sung a lut uhteh pawl khat le pawl khat kimaingat uh hi. Limtak geelkholh, kiginkholhna tawh biakna pia-in a sepna khempeuh uh kiciansak mahmah uh hi.\nBang hangin music in biakpiakna leh pawi-te ah thupi hiam cih i theih nadingin biakbuk siksanin i entel ding hi. Biakbuk a kizang music in gualnopna adingin (concert) kizang hi lo hi; pawibawlna concert tumgingte, Beethoven 4th symphony va ngai dingin va pai tawh kibang lo hi. Biakbuk ah music ahihleh tumging tumte mah in tum uh a, lasa pawlte’n lasa-in mihonpi in lukun-in thungen uh hi. Lasa, tumging tumna (Music) in biakpiakna khat hi.\nBiakbukah biakpiakna in a taktakin citziathuai thei mahmah hi. Kua in khialhna nei lo ganhingte ngawngtanna thuak mumu nuam ding hiam? Tua bangin mulkimhuai lakah lasakna leh tumgingte in vantung tawh hong kinaisakin biakpiakna in nuamna tawh hong kidim thei hi.\nLai Siangtho in a gen tumging music tawh kisai endih ni. Pai. 15:1; 2Khang. 20: 21, 22; Mang. 15: 2-4.\nVantungah hi taleh leitungah biakpiakna-ah lasakna leh tumgingte (music) in biakpiakna khat hi. A mite adingin Topa nasepnate leh ‘sapi’ tungah zawhnate hangin Topa min phat uh hi. Tua bang zawhna hangin Topa phat lo-in kua om thei ding hiam? Pasian in a hong hotkhiatna hangin Amah a phat i hi hi.\nTopa min a hong phatsak thute - Topa in na tungah a hong septe ngaihsun in.\nPasian biakpiakna Sungah Meihal Biakpiakna\nNeh. 12: 43 sim in. A lian mahmah lungdamkoh biakpiakna bang thupi-na nei hiam?\nBiakbuk sung a biakpiaknate ah meihal tawh biakpiakna kihel hamtang hi. Meihal biakpiakna tuamtuam om a, mawhmai-na kamciam hangin biakpiakna, Topa tungah lungdamkohna leh Amah tawh kikholhkhop biakna nei uh hi. Sisan tawh biakpiakna in Pasian biakna-ah a bulpi khat hi. Tua bangin biakpiakna a pia mi in Pasian kua hi-a, Ama thuman thutak, a kipulaak khol Messiah, A mite ading a nuntakna hong pia ahihna theitel ding uh hi. Bang hang hiam cihleh Messiah in Pasian Tuuno hi.\nJn. 1: 29, 36; 1Kor. 5:7; Mang. 5: 6, 12, 13 sim in. Meihal biakpiaknate in bang limcing uh a, bang pulaak uh hi, ci hiam? Nidang Israelte in ganhing sisan tawh biakpiakna hangin lungdam kipak uh ahihleh, tu-in eite in bang zahin lungdam zaw ding hi lo i hiam? ___________________________________________________\nNeh. 12: 43 sungah “lungdam,” “nuam” cih kammal tam veipi kigelh hi. Amaute mawhna hangin ganhing khat in sihna thuak a, a lipkhaphuai ganhing sihnate lakah amaute in lungnopna leh nuamna nei thei uh hi. Pasian biakpiakna-ah Amah zahtakna leh kihtakna tawh biak ding kisam hi. Tua bang mahin lungdam kipaakna biak ding thupi hi.\nLate 95 in lasakna, awging khia-in phatna leh tumging tuamtuam tawh Pasian phatna thupi hi, ci-in hong hilh hi. Tua banah Topa mai-ah kiniamkhiat a lukuun, khukdin cihte kisam hi (Late 95: 1, 6). Eite hong Piangsak Pa biakpiaknate ah lungdam kipakna leh zahtakna a tonkhawm ding hi.\nNa khempeuh a Bawlpa in (Jn. 1: 1-3) Singlamteh tungah kilhna thuakin a bawlsa mite mawhna hangin hong si hi, cih thu in na lungsim bangci hong sukha hiam? Na sung panin nuamna ahih keileh zahtakna koi hong phul masa zaw hiam?\nSiampite leh Levi Mite Piak Biakna\nNeh. 12: 44 – 47 sim in. Bang hangin Judahte in siampite leh Levi mite nasepnate hangin lungdam uh hi ding hiam? Bang hangin amaute in mi thupi hiam?\nSiampite nasep in bang limcingkhol hiam? (Heb. 9: 1-11). “Khrih in mihingte adingin vantung biakbuk sungah Pasian mai-ah mihingte ading mawhthuumna in singlamteh tungah a hong Sihna, hotkhiat nasep a sepna-ah a kisam thu hi. Khrih in sihna tawh hotkhiat nasep a zawh nadingin sihna pan tho-in van a kah a kipan tua nasep kipan hi. Khrih in eite dingin tua biakbuk siangtho tawngnung sung dong a na ma tung khin hi; eite in upna tawh Amah i va nai ding hi (Heb. 6: 20).” Ellen G. White, The Great Controversy, 489. Check again with English.\nNidang mite in tuhun eite bangin thuman, khuavak a ngah khak loh uh hangun, biakbukah nasem dingin kituamkoih Levi mite nasepte theihtelna nei uh a, biakbuk sunga amaute nasep in thupi a hihna theitel uh hi. Amaute tungtawnin Pasian nasepte lamdangsa uh hi.\nPasian kammal simna, thungetna, biakpiakna leh amau mimal ciatin Topa tungah ki-apna hun tampi zang uh hi. Tua hi napi biakbuk a nasemte mangngilh ahih manun kipuahphat ding kisam ahihlam phawk uh hi. Kipuahphatna a neih khit uh ciangin amaute aitangin nasem Levi mite nasepna hangin mipi in lungdam uh hi. Pasian in biakpiakna dingin a geelkholhsak a om bangin Levi mite nasep in Topa lungkimna ngah hi.\nAhi zongin mipi in Nasemte, Thuhilhsia-te, lasate leh tumging tumte a manphatna phawk kha lo uh hi. Nehemiah hunlai-in mipi in Levi mite limtak panpih uh a, khat veivei ciangin panpih gina lo hi. Levi-te in innkuan sung nuntak khuasak nadingin nadang semin biakbuk nasepna-ah hunbit sem thei lo uh hi. Bang hang hiam cihleh mipi in sawm-ah khat leh sumpite puak lo uh hi.\nSawm-ah khat leh sumpi om lo-in nasepna in mainawt thei lo hi. Pasian nasemte in mainawtin a sep zawh nadingun sum le paai, thapiak kisam hi. Pawlpi in paubaang lo-in om lo hi; pawlpi in kicing kei taleh leitung mun khempeuhah hotkhiat nasep kizawh nadingin Pasian tungah i ap kik ding sawm-ah khat, sumpite tatsat lo-in i piak ding kisam hi.\nSimbeh Ding: Ellen G. White, “ Growing Up Into Christ,” 67 – 75 in Steps to Christ.\nTatsate in a tawntungin Khrih singlamteh la-in sa ding uh a, a bei thei lo a sin ding thu ahi hi. Vangliatna tawh kidim Khrih a muh uh ciangin singlamteh tungah thahna thuak Khrih mu ding uh hi. Simzawhloh leitungte A Bawl Pa, Pasian It Mipa, Vantung Liatna Pa, cherub leh seraph khempeuh in bia-in a min a phat uh Pa Pasian in a puk mite phongto dingin Amah mah hong kiniamkhiat hi;mawhna, maizumna, siatna hong thuakin Pa maitang in a muh ngam loh, gimna tawh kidim leitung in a lungtang kitamkhamsakin, Calvary ah singlamteh tungah a nunna hong pia Pa in a bei ngei lo ding phatna ngah ding hi. Na khempeuh a Piangsak Pa, na khempeuh tungah Thukhen Pa in Ama vangliatna nusia-in Amah leh Amah hong kiniamsakin, mite nawlkhin tuak Amah hi-in, na khempeuh leh mihing khempeuh in lamdangsakna tawh Amah bia ding hi. Tatkhiat minamte in amaute Honpa maitang a vangtaang leh vanglian Pa Pasian mu ding uh hi; amaute in Ama Kumpi Tokhom mu-in a kip tawntung Ama Gam in bei ngei lo ding a, amaute phatna lasak in: “Thahna thuak Tuuno, eite a hong lei Ama sisan manpha in phat dingin kilawm hi” Ellen G. White, The Great Controvery, 651, 652.\n1. Koi bangin biakpiakna-ah Pasian zahtak kihtaakna leh nuamna tonkhawm ding hiam? Zahtak kihtaakna leh nuamna in a tonkhawm thei ding mah a hiam?\n2. Israelte in Jerusalem kulhpi a cianna uhah Topa kepna nuai-ah zawhna pawi bawl uh hi. Topa Pasian kepna lo-in tua kulhpi in a mawkna hi, ci-in pulaak uh hi. Solomon in hih bangin genkhia hi: “ Topa in innlam kei leh innlamte sepna a mawkna hi. Topa in khuapi hutpih keileh khuapi cingte cinna a mawkna ahi hi” (Late 127: 1). Topa ading hanciamin nasep lawhcinna tawh kisai-in bang hong hilh hiam?\n3. Biakpiakna-ah lasakna leh tumgingte in bang dinmun nei hiam?\n4. Jesuh in vantungah eite Siampi hi. Ei ading bang sem hiam? Leitung biakbuk sung a siampite nasep in vantung biakbuk a eite ading Jesuh nasep bang hong hilh hiam?


url: =Na aw sit hetloin nakpi takin kiko in la, peengkul aw bangin gingsak in. Ka mihingte tungah amau khialhnate gen in la, Jakob innkuan tungah amau mawhnate gen in.\nAmaute pen, thumanin a gamta, amau Pasian biakna ngeina kipte a nusialo minam bang keekin nisimin amaute in kei hong zong uh a, keima lampi a thei nuam uh hi. Amaute in keima kiang panin thukhenna man hong ngen uh a, Pasian kiang hong nai nuam uh hi.\n"Kote in an tang napi-in bang hangin kote hong phawklo na hi hiam? Kote kiniamkhiatin om napi-in bang hangin kote hong thei khalo na hi hiam?" hong ci uh hi. Note in an na tan uh ciangin nomau deihna na zong uh a, na nasemte uh na nengniam uh hi.\nNote in a kitawng ding, a kilai ding, gitloh gamtatin, khuttum tawh a kitum ding bekin an na tang uh hi. Hih bang lelin antanna tawh na thungetna uh hong kingai ding ahi hiam?\nMaugua kun bangin na lu uh kunsukin, puanhampi leh vut tungah lumin, nomau na kigimsak tawmnate uh kei deih antanna nam sa na hi uh hiam? Hih bang hihna pen antanna man leh Topa} santheih pawl hi, ci ding na hi uh hiam?\nKei deih antanna hih bang pawl ahi hi: Gitlohna khaute phelin, hakkol savun khaute phel a, a kinengniam mite khahkhia-in thumanlohna hakkol khempeuh suktan ding ahi hi.\nNa an uh a gilkialte tawh nekhawm un la, inn neilo a zawngte na innsung uhah paipihin, tangguakin a om mite puan silhsakin, na mipihte uh kiang panin bu lo ding hilo na hi uh hiam?\nTua ciangin ka maipha pen phalvaktung hong bang ding a, note tungah hong taangkhia ding hi. Manlang takin na liammate uh hong dam ding hi. Note hong ompih tawntungin note kong hon ding a, na nung na mai uhah ka hong dal ding hi.\nTua ciangin nong thungetna uh ka hong pia ding a, nong sap uh ciangin ka hong dawng ding hi. Mi bawlsiatnate khawlin, mi simmawhna leh kam gilo na paunate uh na khawl uh a,\ngilkial mite an pia-in, kisapna a nei mite tungah a kisapnate na piak uh leh na kimkot uha khuamial pen khuavak hong suak ding a, na lungzinna uh nitaang hong bang ding hi.\nTua ciangin note lam kong lak tawntung ding a, na hoihte tawh kong lungkimsak ding hi. A cidam a thahatin kong omsak ding hi. Tui tampi a ngah tawntung huan, a kang ngeilo ciktui tawh na kibang ding uh hi.\nTanglai-in a kisia na munte uh na lamkik ding uh a, khang tampi sung a kisia bulpite na dingtosak kik ding uh hi. Note pen a sia a puahkik, tenna dingin mun siate a ngei a bangsak kikte hong kici ding hi.\nNote in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa} ni siangtho pen pahtawihuai na cih uh a, note in pahtawi-in note deihbang zuiloin, note ut bang hiloin motpau loin na om uh leh,\nkeimah biakna hangin lungdamna na ngah ding uh a, leitung khempeuhah pahtawina kong ngahsak ding hi. Na pu uh Jakob tungah ka piak leitang luahin nuam na sa ding uh hi. Topa ahi keimah in hih thu ka gen khin hi, a ci hi.


url: =GC 20: Biakna Khanlawhna - Zomi Adventist Innkuan\nKHRIST hong pai kik nading tangkona in biakna khanlawhna lianpi khat piang sak ding ahihna Mangmuhna 14 a vantung mi khatna tangkona ah na ki gen hi. Vankimlai ah vantung mi khat leeng a, “leitungah ateeng mi aki pan gam khempeuh, nam khempeuh, pau khempeuh pawl khempeuhte kiangah,” ”Pasian kihta unla, avangliatna phat un. Bang hang hiam na cih uh leh, a thukhen ding hun a tung zo hi” ci hi. Mang. 14:6,7.Vantung mi in hih thugen hi cih thu a thupi hi. Vantung kamtaipa sianthona, vangliatna leh minthanna in tua thupuak nasep thupi sak in, vaang leh thupina in zong zui dinga gualzawhna ngah ding hi ci in Pasian in a sehsa ahi hi. Vantung mi khat van kimlai ah leeng in, “leitunga teng mi khempeuh akipan mi namkhempeuh leh mipawl khempeuh” tungah pataukona thu “aw ngaihpi tawh” atangko hi cih ciangin hih tangkona nase in nawh sa takin leitung zelin ki zo ding hi cih lahna ahi hi.\nHih thupuak pen mahin bang hun-in hih nasep ki pan ding cih hong lak hi. “A tawntung lungdamna thu” tawh kizom hi a, thukhenna thu a pulak hi. Hotkhiatna thu pen khang tawntungin a kihilh den den a hi hi. Ahih hangin hih thukhen hun tangkona pen Lungdamna Thu mah hi napi a a hun hong tun’ ciang, ni nu nung hun cianga tangko theih (356) bek thu ahi hi. Gupkhiatna Lungdamna Thu a khang khangin ki hilh hi. Hih hilhkholnain a hun atun cianga kihilh ding Lungdamna thu-ii khen khat ah ki hel ahi hi.Hilhkholhna in thukhenna hun atun dong aban ban in thupiangte a lak suk suk hi. Hih thu Daniel bu-a kigen thumaan ahi hi. Daniel tunga a gen lai-in thukhenna tawh kisai khawk teng pen ni nunungni hong tun’ cianga genkhiat bek dingin khup cip sak phot hi. “Beina hun atun mateng” khakcip in koih phot hi.\nThukhenna tawh kisai tangkona zong a hilhkholh thu atun’ mateng ki tangko thei nai lo ahi hi. Hun bei ding ciangin “mi tampite’ pilna khngin, hong peek leen ding hi” zong ci lai hi. Dan. 12:4.\nSawltak Paul in Khrist hong pai ding pen amau khang huam-a tung dingin a lametloh nading un a hilh hi. “Tua Ni hong tun’ ma-in Langpan’na lian a piang masa ding” mah na ci khol zo hi. 2 Thess. 2:3. Puukna lian hong tung phot dinga, “aki seel Gilo mipa ”-ii ukna hun saupi a om ma teng ih Topa pen lam et theih hi lo hi. “Gilo mipa” cih pen in “Mawhna thu thuuk” cih peuh, “Kisiatna tapa” cih peuh, “migilopa” cih peuh-in gen khia a, tua pen Papacy a genna a hi hi. Kum1260 sung avangliatna zomto ding a hi hi. Tua a vangliatna kum 1260 pen 1798 kum-in bei hi. Tua ma tengin Khist hong pai kik nading a piang thei nailo ding ahi hi. Paul genna in Khristian khang buppi 1798 kum dong huam suk hi. Tua kum khit lam ciang bek in hih Khrist hong pai kik nading thu ki tangko thei bek ding zong ahi hi.\nHun beisate ah tua bang tangkona om ngei nailo hi. Paul in zong tua bang thu gen theiloa, ute naute tungah Topa hong pai ding pen sauveipi khit ciang hi ding hi, mah ci zaw hi. Puahphate in zong tua thu tangkolo uh hi. Martin Lutherin tua thukhen hun ding kum 300 val sawt nawnlo ding hi, ci ngei tei bek hi. Ahih hangin 1798 khit ciangin a ki khup cip Daniel laibu pen ki leem khia ta a, hilhkholhna thutheih telna khang ta hi. Mi tampi in tua thukhenna hun hong nai ta hi cih thu tangko uh hi.\nKum zalom 16 lai a Puahphatna mah bangin Jesu alam en pawlte nasepna zong Khristian gam khempeuh ah a hun kibangin hong dawk khia hi. Europe leh America (357) ah thu um mi ginate in hilhkholhna na suut ciat uh hi. Kha Siangtho hilh kholhnate panin na khempeuh a mong tung ta hi cih hong mu khia ciat uh hi. Gam tuam ciat hi napi in Khristiante in amau om mun tek panin Laisiangtho simna tawh Honpa hong pai ding hun nai ta hi ci in na um ciat uh hi.\nMiller in hilhkholhnate suut a, thukhenna hun hong tung ta hi cih a muh khiat zawh kum 3na 1821 kum ciangin “leitung bup thu puak siapi” Dr. Joseph Wolff in zong Topa hong pai ding nai ta hi, cih tangko a na ki pan hi. Wolff pen Germany gam-a piang hi a, a pa Jew Rabbi khat hi in Hebrew mi ahi hi. A neu lai lim phet-in Khristian biakna maan a sa hi. A lungsim in thu thei nuam, thu kan, thu ciamteh lua hi a, a pa’ inn sung ah Hebrew mi thu um te hong ki khawm-in thu ki kum zel uh hi. A minam un a lam et uh Messiah hong pai-in Isreal minam a puahphat kik hun ding lametna khawng ki gente na ngai gi ge-in na man khia khia hi. Ni khat ni ciangin Nazareth mi Jesu cih hong ki kum kha zen zen uh hi. Tuapa kua ahi hiam ci-in a dong khia pah cinten hi. A dawn’ kikna uah, “Jew mi talen gol mah mah nei khat hi. Amah leh Amah Messiah-in ki gen se a, Jew thukhen mangte in that sak uh hi” ci in gen kik uh hi. “Bang hangin Jerusalem ki sia in eite gaalmat sal khawi-in om i hi hiam?” ci in dot to zel ciangin a pa in, “Ala, ala, Jew te in kamsangte na that that uh a tua hang a hi ve!” ci in hilh kik hi. Naupangpa lungsim ah thu khat hong suak khia vat a, “Jesu zong kamsang khat hi kha-a Amah mawhnei lopi Jew te in a thah hang uh hi ding a hi ve maw!” aci hi. – “ Travels and Adventures of the Rev. Josep Wolff,”Vol. 1, p. 6 (ed. 1860). Hih lungsim pen khauh takin vom den pah ahih manin Khristian pawl sung a lut loh nadingin ki khaam napi, thuhilhnate va ngai ding hanciam pah viu veu hi. Kum 7 bek a phak laitakin Khristian puteek khat kiang ah Mes-siah hong pai cianga Israelte gual zawh nading thu gen pih-in va ki sial hi. Puteekpa in thu dam tawh, “Bawi aw, Messiah tak tak hong hilh ning; tua pa Nazareth mi Jesu hi,…na pu na pa te in tanglai kamsangte a bawl bang mah un bawl in Amah singlamteh ah khai lum uh hi. (358) Ciah in la Isaiah a lian 53 sung sim le cin Jesu Khrist pen Pasian Tapa ahih lam na mu ding hi” ci hi. – Ibid. Vol. 1, p. 7. A lungsimah tua thu kip pah hi. Inn ah ciah in tua Laisiangtho a sim ciangin Nazareth mi Jesu in tua a ki hilh kholpa hi takpi cih a mu hi. Khristiante thumaan mawk hilo uh hiam? Naupangpain tua hilhkholhna khiatna gen dingin a pa a sawl leh dawng hetlo mawh ahih manin tua thu peuh mah gen pih ngam nawnlo hi. Tua ciangin Khristian biakna a tel theih nopna a hong khang semsem hi.\nJew inn sung panin tua theihnopna lungsim tawh hong om gigea, kum 11 a phak ciangin leitung pilna leh a khan tawn nasep ding zong dingin a pa’ inn hong nusia ta hi. A behte inn khat ah om a, ahih hangin a sawt loin lampialpa cihna tawh ki nawh khia ahih manin, sum nei loin mi dangte lak ah hong pai khia hi. Mun khat khit mun khat ah pilna zong in pai khia a, Hebrew lai hilh in a ki vaak hi. Katolik sia khat thu zawhna tawh Rome upna hong saang hi. Tua ciangin, a minamte lakah thupuak hilh sia seem dingin ki sawl hi. Tua ngimna tawh a pai khiat khit kum tawmno sungin Rome-a Propaganda College ah lai sim zom kik hi. Hi lai panin amah pen thu ngaihsun thu gen siam ahih manin thu lampial hilh hi ci-a ngawhna hong thuak hi. A ki langtang mah-in pawlpi gamtat maanlote pulaak khia in, ki puahphat ding hong hansuah hi. Amasa in papal siapite in pahtaakna deihsakna tuam vilvel pia sam napi, a sawt loin Rome panin ki heem khia veve hi. Romete etcikna nuai ah mun khat pan mun khat a pai kawi kawi hi. Atawpna ah Rome sila hihna ah kipia zo lo ahih lam a ki tel dongin a thuak uh hi. Amah pen puahphat theih loh leh kep theih loh, ci in pulaak uh a, tua ciangin a utna peuh ah vak kawi kawi hi. England ah pai a Protestant upna zom in English pawlpi ah lut hi. Kum 2 sang akah kik khit 1821 kum in thupuak dingin pai khia leu leu hi.\nWolff in Khrist hong pai masak lai-in “dahna leh lungkham thuakpa hi: cih a saan’ phetin vangliatna leh minthana tawh a hong pai kik nading hilhkholhna zong tel (359) takin a mu khawm pah hi. Amah in a minamte Nazareth mi Jesu kianga kai khawm dingin na a sep laitakin tua mipa pen a hong ki khaam mipa hi, a hong pai masak lai in ki niamkhiat takin mite mawhna thoih dam nadingin kigo a, hong pai kik ciangin minthan’na leh gualzawhna tawh Kumpipa leh Honkhiapa-in hong pai ding hi” ci in a hilh hi.\nNazareth mi Jesu in Messiah hi a, a khut a khe te ki kheen let in thah dinga gangawhna lam zuan a kihawl tuuno bangin a ki paipih hi. Dahna thuak mipa hi a, lunggimna tawh ki dim hi. Judah tung pan-a kumpi ciangkhut a ki lakhiain, a khe kikal pan kumpi thuneihna a kilak khiat khit ciangin a khat veina a hong pai hi. Vantung meii lom leh vantung mi mangpa pengkul tum sakna tawh a nihveihna a hong pai kik ding hi ci in ahilh hi— Wolff, “ Researches and Missionary Labors,” p. 62 (ed. 1835). “Olive mual tung ah hong ding ding a, leitung pian cila Adam ngah dinga ki seh hi napi a ki taan kik gam ukna pen tua Jesu ki pia ding hi.( Piancil 1:26; 3:17). Amah in leitung bup ah Kumpi hi ding hi. Thuumna le tauna te bei sak dinga, lung dam kohna phatna la kisa te bek kiza ta ding hi….Jesu in A Pa minthanna tawh, a vantung mite tawh hong pai ciangin,…thu um misisa te hong tho khia masa ding hi. 1 Thess. 4:16; 1 Kor. 15:23. Tua pen ei Khristian te in Thawhkikna masa i cih pen a hi hi. Tua ciangin ganhing te in zong amau omzia kheelta ding uh hi. Isa. 11:6-9. Jesus kiang ah ki aap ciat ding uh hi. Late 8. Gal lem lung muanna in leitungbuppi uk ding hi. – Journal of the Rev. Joseph Wolff, pp 378, 379 (ed. 1939). “Topa in leitung en suk kik dinga, ‘hoih mah mah hi’ ci kik ta ding hi. Ibid. p. 294. Wolff in Topa hong pai ding nai mah mah ta ding hi ci in a um hi. Hilhkholhna hun a suutna ah Miller sehna hun mah bangin, suk mai mang hun ding pen kum tawmno bek in sam hi ci hi. Laisiangtho sik san a, “A ni leh a nai kua mah in thei lo hi,” hong pai kik ding a nai-na vai zong mite theih kul lo hi a ci suak pahte tung ah Wolff in” “Topa in a ni leh a nai ki thei ngei loding hi a ci hiam? Theikungte a teh hong no ciangin khuakhal ahong nai ta hi cih mi khat peuh in a theih bangin a hun hong nai ta ahih lam i theih theih nadingin kihilnate hong gen hilo hiam? Matt. 24:32. Eite in a hun huam beek thei thei het lo (360) ding I hi hiam? Topa mah in Daniel laibute sim unla thei un, hong ci hi lo a hiam? Daniel sungah tua thute a tawpna hun atun masung ki imcip phot dinga ‘mitampi taai kawi kawi phot dinga (Hebrewte hun tuatna genna hi), ‘theihna (hun theihna) khang ding hi’ Dan. 12:4. Hih thu genna ah Topa in ‘a ni leh a nai kua mahin theilo’ a cih hangin a hong naina hong thei sak nuam ahi hi. Noah Tembaw bawl lai mah bangin Ama hong pai ding ih ki gin kholh theih nadingin hun ciamtehnate a kicing in hong pia hi.”a ci hi. – Wolff, “ Research and Missionary La-bors,” pp. 404,405.\nLaisiangtho khiatna, a hih kei leh a ki khiat khialhna vai Wolff in a genna ah, “Khristian pawlpi a tam zawin tel taka Laisiangtho in a gen thute panin pial khia-in Buddhist-te deih geelna lamah ki heii khinin uppih uh hi. Mai lam mihing nopsak nading pen huih lak khawngah om hi, Jewte thu a sim uh ciangin Gentiles (zentail) te thu zong a theih uh kul hi; Jerusalem thu a sim uh ciangin pawlpi thu a theih uh kul hi; leitung a cih leh vantung a cih nopna hi; Topa hong pai nading thuah thupuak siate kipawlna (missionary societies) a theih tel uh kul hi; Topa’ inn omna mualtung ah kahto cih zong Methodist kikhop khawmpi a genna hi ci in upmawh deih khiat uh hi.’ci hi. – “ Journal of the Rev.\nJoseph Wolff,” p. 96.\n1821-1845 kikaal kum 24 sung, Wolff khual zin kawi kawi a, Africa, Izipt, Abyssinia, Asia, Palestine, Syria, Persia, Bokhara, leh India khawng ah kileh kawi kawi hi. U.S.A. ah zong hawhin, St. Helena tuikulh ah ozng thu hilh hi. 1837 kum August in New York tunga, thu a hilh hi. Philadelphia, Baltimore, leh Washingtonte ah zong thu a hilh hi. A genna khat ah, “President lui John Quincy Adams hong vai hawm sakna (361)tawh Congress ulian ki khawm khempeuh thukim in Con-gress Hall khat thuhilh nadingin hong zang sak uh hi. Sani (Saturday) ni khat in thu genna ka nei hi. Congress member teng, Virginia-a Bishoppa leh Washington-a Pasian nasem teng in hong uap uh hi,” ci hi. Tua mah bangin kumpi uliante deih sakna tawh New Jersey leh Penn-sylvania ah zong ka thu muh khiatte ka gen a, Asia-a ka thu muh khiat te leh Jesu Khrist Kumpi-in amang ahihna thute ka gen hi,” ci hi. – “ Journal of the Rev. Joseph Wolff,” pp 398,399.\nEurope gam thuneite’ kepna a om loh hangin a lau huai pen pen gamte nangawn ah zong ava zin kawi kawi hi. Haksatna tampi thuak in kisiat theihna namcin in kiim uum hi. Ciangpum tawh satna, gilkialna, sila dinga zuaknate leh sihna thuak dinga mawh sakna 3 vei, cih bang vive athuak hi. Misuamtein suam zel ahih manin, khat vei vei dang taak lum dek dek zel hi. Khat vei a neihsa khempeuh sut-in, a puan suah khiat sak uh-a, khe dap bulhloin tai tampi lam a paisak uh hi. Mual golpipite kantanin a maitang vuukin tuam a, akhete vuuk lak ah a hik cip hi.\nMigilote leh a gamsa suakte lak ah galhiam vomloin zin dah in a ki cih ciangin, “Kei galhiam hong ki guanzo hi”. Tua ka gaalhiam pen “thu ngetna, Khrist adinga na ka sepna, Ama hong kep ding muanna” te “Pasian leh ka veengte hong itna ka lung sung ah om in, ka khut sungah Laisiangtho ka tawi hi.” ci hi. – Adams, W.H. D., “In Perils Oft,” p. 192. Hebrew pau leh mang pau-a Laisiangtho pen a paina khempeuh ah a keng hi. A khual zin nu nung na te khat ah, “Keimah in…ka khut sung ah Laisiangtho leem sa-in ka tawi hi. Ka vaang in tua sung ah oma, tua in hong huu ding hi cih ka thei hi” ci hi. Ibid., p. 201. Tua bangin thuak keei kaai in thukhenna thupuakna pen leitung phel gol zaw a ki zelh dong in a sem hi. Jewste, Turks, Parsee, Hindu, leh minam dang tuam tuam te lak ah Pasian thu theh kawi kawi a, pau nam tuam tuam te lak ah Messiah ukna hong tung dek ta hi cih thu atangko kawi kawi hi.\nBokhara-a a zinna ah gamlapi-a atang om mihon khatin Topa hong paikik baih ding cih upna tawh lamen a nungta uh a mu hi. Yemen-a Arab te in “ Seeraa kici laibu khat nei uh a, Khrist hong pai kikin, min thang taka a uk nading thu 1840 kum in hong piang kha ding hi, ci in na um (362) uh hi,” ci hi. – “ Journal of the Rev. Joseph Wolff,” p. 377. Yemen-a Rechabte tawh ni 6 sung hun ka zangha, Jonadab, Rechab’ tapa mi hoih phawkna-in leengguite ciing loin, a tang tuh loih, a zu dawnlo uh a, tuipuan buk sung bek ah teeng uh hi. Amau leh Israel mi Dan suante ka mu a, amaute in Rechabte mah bangin vantung meiilom tawh Messiah hong tung dekta ding ci-in lamen a om uh ka mu hi,” ci hi.– Idem., p. 389.\nTartary ah tua bang upna mah anei sangmang dang khat zong a va mu hi. Tartar siampi khat in tua sangmangpa kiangah Khrist bang hun ciangin hong pai kik ding hiam? cih a na dong hi. Sangmangpa in ka thei kei hi ci a a dawn kik ciangin, 1844 kum huam-a Khrist hong pai kik ding Laisiangtho thu hilh-a kawi vak sangmang khatin tua nangawn a theih loh pen Siampipa in lam dang a na sa mah mah hi.\n1826 kum kipat phet-in Jeus hong kumkik nading thu pen En-gland gam ah ki hilh hi. A hih hangin America-a in ki dawk khol lo hi. A hun ding cian taka sehna zong om khol lo hi. Ahih hangin Khrist hong pai baih ding cih thu pen huzaap lianpi leh vanglianpi tawh ki tangko hi. Hi thu pen thu seelhat leh mi tuam om te kiang bek ah ki gen lo hi. Englishte laigelhpa khat ahi Maurant Brock in “Hih Gam Lungdamna Thu” pen sia 700 vaal bangin tangko uh hi, ci-in na genkhia hi. 1844 kum in Topa hong pai ding cih thu zong Great Britain gam ah\nSee also KIDONA LIANPI: THUPATNA\nzong tangkona om hi. Tua thu genna laihawm te America panin tampi ki hawm khia hi. Laibute leh thu kizakna laite zong England te in na ngah uh a, zong a na hawm khia sawn uh hi. 1842 kum ciangin America pan-a tua thuthang ngahsa-a hong ciah English mi Robert Winter in a gamah Topa hong pai nading a tangko hi. Ama thupuakna pawm ciat uh a thukhenna hun hong tung ta hi cih thu England gam mun tuam tuam ah a tangko uh hi.\nSouth America mi gamh-tatte lak leh siampite thuzawhna mun lak nangawnah Spain mi Jesuit pawlte khat ahi Lacunza in Laisiangtho sung panin Khrist hong pai baih ding cih thu na (363)mu khia hi. Tua thu gen loin a om thei kei hi. Ahih hangin Rome te kawk ding a ut loh manin Jew thu um bangin ki bawl in “Rabbi Ben-Israel” min in a tangko hi. Lacunza pen kum zakhawk 18 sunga nungta mi ahi hi. Ahih hangin ama laibu in 1825 kum in London tunga, mangkam in na ki teikhia hi. Tua lai aki hawm khiat cianign Jesuh hong paikikna thu Englang gam sung a lawpna sa pen nakpi in alawp beh sak hi.\nGermany gam ah Bengel in kum zakhawk 18 sungin na hilh hi. Amah pen Lutheran pawlpi sia, Laisiangtho tel kheh a siam khat ahi hi. Bengel in a sang lai sinna te a zawh ciangin “theology lam sin a, tua in a lungsim leh a gamtat tha hat sak in, nunzia hoih a nei sak hi. Khangno dang te mah bangin biakna lam ah uplahna leh lunghihmawhna tampi a nei hi. Khangno khat thuak zawh loh zah dingin thaltang tampi vuh banga haksa asak tampi anei hi.” – Encyclopedia Britannica, art. Bengel (9th ed.). Wurtemberg ah pawlpi mi khat hong suak a, biakna suahtakna a leen nuam khat a hi hi. “Pawlpi suahtakna a pan pih mah bangin a ki khih-a ki tuat lungsim sung upna uk cipna a thuak mite a pawlpi panin taw kik in a suahtak nading in apanpih den hi.” – Ibid. Tua bang ngeina pen a gam mi peuh mah in zong hoih a sak uh thu a hi hi.\nMangmuhna 21 sung bulphuh in “Advent Sunday” tawh kisai thuhilhna a bawl leh Khrist hong pai kik nading vai Bengel lungsim ah hong phu khia vat hi. Ni dang bang loin Mangmuhna sunga hilhkholhnate hong ki dawk han han hi. Kamsangpa gen ziate, leh minthanna thupitein a lungsim zogawp lua ahih manin, tawlpi khat tua thu aki mangilh bawl phot hi. Pulpit-a a din ciangin a lungsim ah tua thu khauh tak in ah hong phawk leu leu hi. Tua hun a ki panin Mangmuhna sunga Khrist hong pai baih nading hilhkholhna thute hong sim pha saan hi. (364) A nimit ding a sehna pen kum tawm no sung hi ding hi a ci hi. Miller in zong tua khit asawtlo in ama cih a thukim pih hi.\nBengel laigelhte Khristian gam sung teng ah ki zeel hi. Ama muh khiat thute Wurtemberg State sung teng ah ki zeel a, Germany gam sung mun dang dang ah zong a lut hi. Tua nasepna pen ama sih khit in zong ki zom to lai hi. Gamdangte mah bangin Germany gam in zong tua tangkona na ngai uh hi. Tua sawng mah in Germany pan in thu um pawl khat Rusia gam ah peem to uh a, Khrist hong pai baih nading thu upna tua gam-a Germany pawlpi omte tungah a na tangko uh hi.\nKhawvaak in France leh Switzerland zong taan’ hi. Farel leh Calvin in puahphatna thumaan a na theh khiatna Geneva ah Gausen in Jesu nihvei ong pai nadingthu ana tangko hi. Gausen pen sangnaupang ahih lai kum zalom 18 leh 19 kipat cil lam-in Europe buppi ah thu sit siamna (rationalism) laang mah mah hi. A khangno lai-in hilhkholhna sim thanuam ngei napi, biakna na a sepna hangin thu leh la a theih loh ban ah, lung hiang niloh in hong om hi. Rollin’ laibu “ Ancient History” a cih a sim khit ciangin Daniel bu a lian 2 sung sim a, tua sung ah hilhkholhna te taangtung takpi ahihna tangthu ki ciamteh a mu hi. Tua lai ah Laisiangtho pen Kha Siangtho huu mop tawh ki pia ahih takpina a mu hi. Hong pai lai ding hunte ah kisiatna pan hong len ding tembaw-sik kawipi bang hi ci in a ngaihsun hi. Thu suut siam lel tawh lung kim zo loin Laisiangtho sim to to in thumaan khuavak a kan tohna ciang ah lungkimna a hong nei kik hi. Tua hilhkholhna a sin beh toh zel ciangin Topa hong pai kik nading hun hi ta hi cih upna ah atung to hi. Hih thumaan in alungsim lawnglua ahih manin, mite mai ah a gen khia nuam hi. Ahih hangin Daniel bu pen thu thuuk, thusim hi, theih zawh loh ding thu hi (365) cih taangpi upna in a mai a dal mah mah hi. Geneva ah Farel in a na hihsa bangin, a tawpna ah, a nu a pate uh lawh thei dinga a lam et naupangte tung ah anasep hong pan hi.\nAma genna ah, “Hih thu na theih tek ding uh ka deih hi. I nasep I neu bawlna hi zaw loin manpha taka a thuk but theih nadingin I deih innkuan sung naupangte tung ah piak phot ding hoih hi” ci hi. “Mite in ih thu za leh deih ka hih manin a khang ham sa te tha khat in hilh pah leng hong ki za nuam lo kha ding ka lau hi” ci hi. “Tua ahih ciangin a neu pen te lawh masa ding, naupang hon khawm phot ding, mi hong tam sem sem ciangin, mite in zak nop sa-a lawp hi cih I muh ciangin, amau in a thu mu a a gen khiat kik theih uh ciangin u-haamtein zong tu-in na zak ding hoih hi cih hong mu ding uh hi. Tua pan in a cial nihna ki sem to thei ding a, khang haam sa te in thu hong kan ding uh hi. Tua ciangin nasep hong picing thei pan ding hi” ci hi. – Gausen, L., “ Daniel the Prophet,” Vol. 2, Preface.\nA nasepna mai nawt hi. Naupangte kianga a gen pen u-haam te-in zong hong ngai uh hi. A biak inn sung te uh ah thu ngai mi hong dim hi. Tua te lak ah uhaam, milian, laisiamte zong hong om uh hi. Geneva a hong zin khual mite nangawn zong hong om uh hi. Tuatein hih thu pen mun dang gam dangah na puak sawn zaw lai uh hi.\nGausen in a nasep mai nawtna hangin hong tha nuam hi. French pau a sim thei mite adingin a thuhilhnate lai tawh gelhin ahawm khia hi. Gausen genna ah, “Naupangte sin dinga ki bawl pen, tua bang laibu a sim nuam lo-a theih zawh ding hi kei a ci anu a pate kianga ‘Naupangte nangawn in thei buang hi ven, bang hangin thei lah ding ih hiam? a ki ci kim dinga ka bawl hi” ci hi. “Hih hilhkholhna pen I tuu honte lak ah ki thei ciat leh ka deih lua hi. Lai a ki sim loh luat pen in tu hun ki taangsapna lahkhiatna kician zaw a suak hi.” “Tua hi a, hih lai simna tawh ih mai mah maha i tuah ding haksatna pan kiging khol thei-in Jeus Khrist vil in ngak khol thei leng ka deih hi” ci hi.\nGausen pen French pau-a thuhilh sia lak ah a ki dawk mah mah leh aki it mah mah hi napi a sia nasep tawm vei ki khawl sak hi. Bang hang hiam cih leh, pawlpi in dotna dawn’ (366) na laibu (catechism) a zat te thu bun sa zo lo, upna phuhna mel nei lo a, neem ahih manin Laisiangtho thu om bang khangno te hilh nuam zaw ahih man a hi hi. A nunung lam ciangin Theological saang ah saang sia asem hi. Tua kawm mah in Sunday ni ciangin thuhilh sia seem in naupang te makaih a, Laisiangtho sung thu amaute a hilh hi. Hilhkholhna thu a hilhna ah mite lawp in a khanglo sak pha mah mah hi. Professor asep kawm mah in laikhetna tawh naupangte ading a deih sak thute hilh khia hi. Tua bangin kum tampi sung huu zaap lian mah mah tawh mite in Khrist hong pai baih ta ding cih hilhkholhna thu sim in a theih nadingun a hanciam uh hi.\nScandinavia gam ah zong hih thupuak na ki tangko a, zapi zeel in ki lawp mah mah hi. Mi tampi in a leitung nuntak nading na ngawn uh zong khual nawn loin hong thokhia uh hi. Ki pulaak na tawh a mawhna te uh nusia in, Khrist min tawh mawh mai sakna hong ngen uh hi. Ahih hangin a gam-a inn teek pawlpi siapipa in tua bang hihna te deih lo ahih manin, tua thu zom-a a hilh mi pawl khat thong sung ah a khia hi. Mun tampi ah Topa hong pai kik nading thu hilhna pen hong daai pian mawk ahih manin, Pasian in tua thu tangko dingin a lam dang mah mah in naupangte a zangh in na hong seem kik hi. Amaute a kum cing nailo uh ahih manin a gam thukhun zui in thong ki khum theilo hi. Tua ahih manin a dal leh a nawngkaai sak omloin thu gen thei uh hi.\nNasepna pen mi nautaang lak leh nasem mite lak hi zaw deuh a, tangkona thu ngai dingin hong ki khawm ciat uh hi. Tua thu hilh naupangte zong a tam pen mi zawngte tate ahi uh hi. Amaute kim khat kum 6 kum 8 gual bek ahi uh hi. A gamtat in zong Pasian nget siangtho thukham te zui uh a, Honpa it uh ahih lam kilang sak uh hi. Tua zah-a naupang moi laite nangawn in tua pilna leh tua hoihna te nei thei lel ahihna teci pang suak sawn sawn uh hi. Mipite mai a a din’ uh ciangin amau pianpih ngeina baan ah a thu zawh huu zaap dang khat in tua bang dingin a taw sawn ahih lam ki mu thei hi. A aw suah uh leh a ki heek ziate uh kikhelin lam danga, Thukhenna hun hong tung ta hi ci-a a tangko uh (367) ciangin “Pasian kihta un la Amah phat un. A thukhenna hun hong tung zo hi” cih Laisiangtho kammal khawng man khia lian lian uh hi. Mite mawhna kawk khia in, a paangtatnate uh, numei-pasal mawhnate bek tham loin leitung a etlahna, a nungtolh nate uhnusia in, hong tung ding hehna pan a suahtak theih naidngun man langin ki khel un ci in gen uh hi.\nMitein lam dangsa in a liing uh hi. Tua pen mite a zo thei Pasian Khaa in mite lungsim sung ah thu a gen ahi hi. Mi tampi in Laisiangtho sim hong hanciam uh a, a paangtatnate uh, numei-pasal mawhna te pan in hong ki puah pha uh hi. A gamtat palaute uh khel in hong om uh ciangin, gam uk pawlpi sia liante na ngawn in Pasian in hih nasepna makaih hi cih anial theih nawnloh zah dongun tua tangkona hong mai nawt hi.\nScandinavia gamte ah zong Khrist hong pai kik nading tangkona thu kihilh dingin Pasian in a deih hi. Ama nasem siate’ aw ki daai sak hiau mawk ahih manin Pasian in Ama Khaa naupang te tung ah buak in, tua tawh nasep kizo ding hi leh bung hi. Jesu in Jerusalem hong naih ciangin a lungdam mihonpi in zui uha zawhna-aw tawh awng keek uh hi. Nisuh hiangte veii-in David Tapa, ci-a a tangko uh ciangin a hazaa Pharisee te in Ama kiang ah, hih mite daai sak in, a cih laitak un Jesu in, Hih mite in hilhkholhna a tun’ nading hi a, amaute daai hial mah leh zong suangtum te kiko veve lell ding hi, ci kik hi. Jerusalem kongpi a lutkhit uh ciangin siampite leh ukpite kihta in mipite daai uh hi. Ahih hangin Biak innpi panin naupangte in lungdamna aw tawh nisuh hiangte veii-in “Hosana, David Tapa tungah Hosana”ci in hong awng keek zuah zuah ve ve uh hi. Matt. 21:8-16. Phariseete lungkim loin na sa mah mah uh a, “Hihte in bang gen cih na za hiam?” ci uh hi. Jesu in a dawn’ kikna ah, “Hi mah in, nau ngek leh nawine laite na ngawn’ kam sung panin phatna na kicing sak hi a cihna sim kha ngeilo na hi uh hiam? a ci kik hi. Khrist hong pai masak lai in Pasian in naupangte a zat mah bangin, A hong pai kik nading tangkona ah zong naupangte zangh ahi lel hi. Pasian kammal omsate tung kim ding hi. Honpa hong pai nading tangkona pen mi nam kim, pau nam kim, (368) pawl khem peuh, gam khempeuh ah ki tangko ding a hi hi.\nAmerica gam sung tengah Jesu hong kum kikna thu tangko dingin William Miller leh a pawlte ki sawl hi. Hih gam pen tua tangko nasepna phualpi hong suak hi. Hilhkholhna sunga vantungmi khatna tangkona a tangtunna ahi hi. Miller leh a pawlte laigelhte gam dangte ah ki puak hi. Sangmangte lutna sa gam khempeuh ah Khrist hong pai baih nading thu tangkona pen tung kawi kawi hi. A tawntung Lungdamna Thu in a nai a gamla mun khempeuh ah, “Pasian kihta un la, avangliatna phat un. Bang hang hiam na cih leh a thukhen ding hun a tung zo hi.” ci kawikawi hi.\nHilhkholhna ah 1844 tuuk sungin Khrist hong pai ding banga a gen pen in mite lungsim sung ah teci pangin thuk lut mah mah hi. Thupuak pen gam khat pan gam khat ah lut in ki zeel kawi kawi hi. Mi tampi in tua hilhkholhna hun seh pen maansa uh a, a ki saktheinate uh pai khia in lungdam takin thumaan na saang uh hi. Sia tampite in pawltuam lungsim aneihte uh ban ah a pawlpi leh a khasumte uh nusia in, Jesu hong pai ding tangkona hong pawl uh hi. Tua thu a tangko mite lak ah siate pen tawm lai mah mah tham hi. A ki niamkhiat pawlpi mi tampitein tangko zaw uh hi cih kimu theih hi. Lokhote in a lote uh nusia in, set nasemte in a vante uh nusia uh hi. Sumzuakte in a sumbuk uh nusia uh a, nasep neite in a panmunte nusia in tangkona ah ki hel uh hi. Tua hi napi in nasep ding tam tawh ki tuak dingin nasem mite tawm lua lai hi.\nPasian awlmawh lo in, leitung zuau thu leh gitlohna tawh a dim pawlpi dinmun in galvil citakte alung gim sak hi. Tua mite gupkhit zawh nadingin gilkial dangtak, gim le tawl, khual nawnlo in mite sam in na seem uh hi. Satan’ langdona kawmkaal mah ah nasepna pen mai nawt nawt a, mi tul tampi in tua thupuak asaang uh hi.\nMun ci teng ah teci pan’na kiza hi. Deidan omloin, mawhnei leitung mi leh pawlpi mite tungah hong tung ding hehna pan a suahtak theih nading un thu kihilh hi. (369) Khrist kamtaai tuiphumpa Johan bangin hih thu atangkotein singphung ah a hei nga-in ki sik kikna gah hong gah dingin kunh uh hi. Mipi thugenna munte pan-a ki awngkhia Nopna leh lungmuan’na om hi, cih pen tawh ki lehbulh lua ahih manin amaute tangkona hangin mite kilok mah mah hi. Laisiangtho sunga a ki tel mah mah thute a theih ol ding in Kha Siangtho in lak ahih manin, mite in sai kaak thei uh a, a nial tatak pen tawmno bek om uh hi. Biakna naseemte in amau neihsa thumaan lo pan hong tho khia uh hi. A nungtolh, leitung nate bek en-a thu um lo, akisathei, a huai ham mi ahih gige lam uh hong ki mu tel ta uh hi. Tua ciangin mi tampi in mai zum in ki sik kikna tawh Topa hong zong uh hi. Leitung deihna-a sawt veipi a luai ken konna te uh tu in vantung lam hong ngat ta uh hi. Pasian Kha in amaute tung ah hong tunga, lungsim nip in hong neem uh hi. “Pasian kihta unla, avang liatna phat un. Bang hang hiam na cih leh a thukhen hun atung zo hi” cihna aw hong tangko pih uh hi.\nMawhneitein kapsa in, “Gupna ka ngah nadingin bang ka hih ding hiam?” hong ci ta uh hi. A thumaan gamtat lo-a a kiciamtehte khawng hong ki puah pha nuam uh hi. Khrist sunga tawldam nopsakna a ngah mite peuh mah in midangte zong hawm sawn nuam uh hi. Kisaktheihna leh tangtat nopna teng a leeng mang hi. Lungsim tak tawh ki pulaakna te bawl uh a, innkuan mimalte in a ki nai pih pente uh\nSee also GC 8: Luther - Kikhoppi Mai ah\nleh a it pente un gupna angah nading a hanciam pih uh hi. Thu ki ngetsakna aw te kiza hi. Mun khempeuh ah Pasian zong-a lung gim khaa te ki mu hi. Mi tampi in zan khuavak vak in a mawhna te uh a ki mai sak takpi nading leh a beh a phungte uh leh a vengte uh adingin thu ngen-in Pasian buan uh hi.\nMi pawl tuam tuam khempeuhte Jesu Lamente’ kikhopna mun ah hong ki khawm uh hi. A hau a zawng, asaang a niam, nasep tuam tuam seemte, in amau ciat adingin Jesu hong kum kikna ding thu za nuam uh hi. Topa in amaute upna a ki pulaak laitak un lang pang khaa te let cip sak hi. Khat vei vei naseemte tha neem thei a, ahih hangin Pasian Kha Siangntho in thumaan (370)vangliatna guan hi. Vantung mite in a ompih lam a ki thei thei uh hi. Ni sial in thu um mi kibehlap hi. Khrist hong naina a gen uh ciangin mipi in huu saang lo liang mah-in angai uh hi. Van leh lei kimat ding tawh kibang hi. A teek a khang tung ah Pasian vangliatna hong tung hi. Mite in Topa phat kawm-in a inn lam uh zuan uh a, zan huih vot gam daai lak ah lung damna thu ging ki za hi. Tua ki khopna-a va paite peuhmah in bang zah in ki lawp ciat uh cih mang ngilh thei nawn lo uh hi.\nKhrist hong pai nading a hun lian hong seh uh ciangin pawl tuam tuam panin lang pangte hong ding khia uh hi. Pulpit-a siate pan a niam pen vantung awlmawhlote lak dongin a nial mi hong om hi. Hilhkholhna kammalte hong tung hi: “A nunung bel nite ciangin a kosia thei mite in amaute’ deihgawhna bang gamta-in Topa hong paikik ding cih thuciamna in koi-ah a om hiam? I pute ipate a si khin zo uh hi; a hi zongin na khempeuh a pian’sak cil-a kipan apian’ ngei bangin a om lai hi,” ci uh hi. 2 Peter 3:3, 4. Honpa it-a ki gen mi tampite in nihvei paina pen nial loin a hun lian sehna bek a nial in a ki pulak uh hangin, na khempeuh a mu Pasian in a lungsim sung uh mu-a, Khrist hong pai in thumaan tawh leitung te thukhen ding hi cih thu zaknop a sa lo uh a hi zaw hi. Amaute in thumaan lohna nei uh a, lungsim tawng dong zong khia-a a mu Pasian mai ah a gamtatna te uh ki dawk sak ngam ngaap loin Topa muh ding a lau a hi zaw uh hi. Topa hong pai masak lai-a Jewstein Jesu dawn dingin a na ki gin loh mah uh a bang a hi zaw hi. Amau in Laisiangtho thumaan kigente ngai nuam lo bek tham loin, Topa a lam en mite nuihsan uh hi. Satan leh a vantung mite in Khrist leh a vantung mite maitang ah a lu uh puuk suk in kisial uh a, Ama mi a kici te in Ama hong kilat ding a deih het kei ve vua leh! Amah a itna uh neu pha ngel sam a hi ve maw! ci uh hi.\n“Kua mah in a ni leh a nai thei lo hi” cih pen tua thu nialna pi pen hi den hi. Laisiangtho in, “Tua ni leh tua nai-hun kua mah in thei lo hi. Vantung mite in thei lo uh hi. Pa khat bek in a thei hi,” Matt . 24:36,3,33,43-51, ci mah hi. Topa lamente in a (371) Laisiangtho mun tel khehnate uh ki tuak takin a lah uh hangin a nialte in bel tua mun khial hi uh teh ci in lak uh hi. Khrist Biak innpi nusia a pai khiat khit Olive mual tunga A nung zuite tawh a kihona uh a a genthu a hi hi. Nungzuitein na dong uh a, “Nong pai ding leh leitung bei ding bang lim in hong thei sak ding hiam?” na ci uh hi. Jesu in lim piang dingte gen suk suk a, “tua limte na muh uh ciangin Mihing tapa in kong biang dongin hong nai ta hi ci in na thei ta un” ci hi. Honpa thu gente khat leh khat a ki lumlet ding ahi kei hi. A ni leh a nai kua mah in a theih loh uh hangin hong nai ta ahihna bel tel taka theih nadingin na hilh hi. Tham loin tua banga a hilh sim thu awlmawh lo-a Ama hong pai ding naina a thu donlo te pen Noah khang tuiciin tun’ ding a awlmawh lote mah bang ding hi ci hi. Tua mun mah-a thu gentehna sungah “Ka Topa hong pai hak ding hi” a ci mite thuak ding thu agen na ah, vil-a ngak-a a na om te piak ding letsong thu zong a gen hi. “A Topa hong ciah cianga tua banga a om amuh naseempa in thupha a ngah ding hi” ci hi. Matt. 24:36, 3, 33, 42-51. “Tua ahih ciangin ngak in na om kei leh, guta bangin ka hong pai ding hi,” ci lai hi. Mang. 3:3.\nPaul in Topa hong pai ding a kiging lo mi pawl khat te thu a gen hi. “Zana guta te hong pai mah bang in Topa’ Ni in hong tung ding hi ci-in note mah in a tel takin na thei uh hi. Amaute in, ‘Nopsakna a om hi, launa omlo hi,’ ci-in agen laitak un, tagai numei tungah ta suah hun gimna a tun’ bangin amaute tungah kisiatna gal in thakhatin tung ding a, suahtakna neu kha beek a ngah kei ding uh hi” ci hi. Ahih hangin Topa hong pai ding a na lawp mite ahih leh, “Ahangin, tua Ni in guta mi bangin note tungah a hong tun’ nading in ah note in khuamial lakah a om na hi kei uh hi. Bang hang hiam na cih uh leh, note khempeuh in khuavak’ tate, sun lai’ tate na hi uh hi” na ci hi. 1Thess. 5:2-5.\nLaisiangtho in ahih leh Khrist hong pai nading vai ah kiging lo-a om mawk nading thu pia ngei peuh mah lo hi. Ahih hangin thumaan a nial nuam mite in a bil uh hum- (372) in, “A ni leh a nai kua mah in theilo hi” cih pen a let sanpi uh ahi hi. Khrist nasem sia khat ka hi a ci pipite leh mi zahko theite in tua thu mah ging sak den ding uh hi. Mite khanglo in hotna lampi zong dingin hong patauh uh ciangin a khiim-daai dingin mite leh thumaan kikal ah biakna siate hong ki golh-in Pasian kammal a maan lopi pi-in a khiatna hong bawl uh hi. Mi muanhuai-lohonte in mi kheem mangpa tawh kopin, Pasian’ cih lohpiin, lungmuan’na, nopsakna om hi ci mik mek ding uh hi. Khrist hun a Phariseete mah bangin mi tampi in amau mah mah-in vantung gam sunga lut nuam lo uh a, a lut nuamte zong dal uh hi. Mite’ sisan amau tungah ki phul kik ding hi.\nPawlpi sung ah a ki niamkhiat pente leh a ki pia zo pen te in thupuak saang masa pen pah pah zel uh hi. Amau mah in hilhkholhna thu a suut uh ciangin Laisiangtho tawh kilehbulh-a mite’ gamtatna te, hilhkholhna laak dan te ong mu khia uh hi. Pawlpi in a uk cip lohna mun peuh-peuhah amau adinga Pasian thu a sin tatak mite in Laisiangtho kammal leh Jesu hong pai baih ding cih upna sittel in, thuman ahih lam mu khia in a zui uh hi.\nMi tampi in thu um lo a sang gamte’ bawlsiatna a thuak uh hi. Pawlpi sunga amau din’ mun a let kip lai theih nadingun a lam etna uh gen khia ngam loin a daai cip pawl zong a om hi. Ahih hangin Pasianthu om bang zuih nading thumaan sel cipna pen Pasian in phal lo dinga, amau tunga ki pia thumaan sel cip ding hi lo hi a ci pawl zong om hi. Khrist hong pai ding um uh ahih man bek-a pawlpi pana ki paai khia mi tampi a om hi. Hih sittelna thuak mite adingin kamsangpa genkholhna thu manpha khat: “Kei tung ah note nong cihtakna hangun na mipihte pawl khat un note hong mudah in hong hawlkhia ding uh a, zahpihna tawh note hong hopihin…Topa in ama liatna hong lak hen la, note hong honkhia ta hen hong ci vial ding uh hi. Hih banga hong paute pen mindaina a thuak ding mite ahi uh hi”. Isa. 66:5.\nTangkona in bang ciang lawh cih Pasian vantungmite in lawp takin en uh hi. Pawlpi a tam zaw in thupuak a nial lam pang ngen in gen zaw mawk uh cih a muh uh ciangin (373) vantung mite dah in ki hei kik uh hi. Ahih hangin mi tampi mah tua thupuak ah a ki sittel nailo om lai hi. A zi, a pasal, a nu a pate, leh a tatein athuzawh mitampi omlai hi. Tua bang mite vantung mitein hoih takin vil uh a, Pasian tokhom panin khuavak thak taan’ beh sak lai dingin koih uh hi.\nTua thupuak a ngah kha phot te in Honpa hong pai ding pen gen zawh loh zah-in lawp uh hi. Ama hong kilat ding a lam etna hun uh hong nai ta hi. A nai hong cing ta hi. Multho in, ciliap in daai khip khep uh hi. Tua hun ciang a nop sak nading uh ngaihsun in Pasian sungah a ki tawldam sak uh hi. Tua a ngak laitak un a ki hel kha te in tua lam etna nuam mangngilh thei lo uh hi. Nipikal tam sim bang in a sap laitakin leitung nate khempeuh paai khia uh hi. Thu um taktakte in nai tawm kha khit ciangin a si ta ding mah bangin a lungsimte uh sit pha pha in leitung nusia ta ding cih ngaihsun uh hi. “Van kah nading puantual” bel bawl lo uh hi. Topa dawn dinga lungsim ki gin’na pen khaa-ii sianthona ahi hi. Gamtat siangtho in, Khrist sisan tawh kisawp siangna pen hi a ci uh hi. Pasian mi ka hi a kici khem peuh in tua bang lungsim a nei ciat uh hih ding a deih huai hi. Tua bangin khentatna leh tha nopna nei tek uh hen. Ki niamkhiat takin Topa mai ah ngen le uh tu-a a neih uh hauhna sangin muhna theihna lianzaw nei ding uh hi. Tua banga thu ngen mi tawm lua hi. Mawhna nusia tatak mi tawm lua hi. Honpa in thupha tampi hong piakna ngah dingin upna nungta neihna te nusia mawk uh hi.\nPasian in A mite sit tel ding sawm hi. Ama khut in hilhkholhna hun seh khialhna a hum hi. Jesu alam-ente in a khialhna uh mu lo uh hi. A langdo pil pen pen te in zong muh sak tuan sam lo uh hi. A nialte in: “Na hun sehna uh bel maan hi. Na lianpi khat 374) bel piang mah ding hi. Ahih hangin Miller seh kholhna pen hi loin leitung ki lumletna ding hi zaw a, Khrist nih veina hong paina hi lo hi” cih sak uh hi.\nA lam etna hun uh tung khin ta a, Khrist lah a mite la dingin hong pai lo mawk hi. A Topa uh hong pai takpi ding hi ci-a a umte nakpi in ci mawh in dongtuak uh hi. Ahih hangin Pasian sehna bangin bel a tung hi zaw hi. Ama kilat lamen-a ki nei amite a sit tel ahi hi. Amaute lak ah vai dang ngaihsun nawn lo-a a lau lel pawl zong om hi. Thu um hi’ing a kicih na uh in a lungsim uh leh a gamtat uh a lawh zo lo na hi mawk hi. Amau lam et banga thute a pian’ loh ciangin tua bang mite in kote ka ci mawh keei uh hi ci uh hi. Khrist hong pai takpi dingin um ngei zen zen lo uh hi. Tua bang mite pen thu um taktak mite adingin a dah huai, a lawmte a nuih san masa pen te a suak uh hi.\nAhih hangin Jesu leh vantung mi khempeuhte in a um takpi a cimawh takpite itna leh hehpihna tawh en gige uh hi. Muhtheih leh muhmawh kikal kideina daal ki hawk khia hi leh, vantung mite in amau hum in Satan thal tang pan dal hi cih akip tentante in mu ding uh hi.\nTags: Great Controversy\nPrev post SAUM pan


url: =China ah suangmeihol khuk nasem mi 33 te awkcip in si ~ ZD :: ZOMI DAILY\nposted on 2 November 2016 at 9:55 pm Lomkholna: China, News, Sawltak, World\nChina, Chongqing khua aom suangmeiholkhuk ah nungdiak in Gas puakkham a, mi 33 leisung ah awkcip hi. Tua a awkcip Coal Miners mi 33 te avek in asisa in ki muta hi ci’n Chinese State Media in pulakkhia uhhi.\nHih meiholkhuk pen mimal Private in akito khat hi a, Jinshangou Mine kici hi. Tuamun ah Monday ni sunhun pawlin Gas puakkham a, tualaitak in mi 2 bek suakta hi. Adang leisung ah nasem mi 33 te hotkhiattheih nading in tawlngalo in Rescue Team te’n azon kipanpah uh himahleh anungta in kuamah honkhia zolo uh cihi.\nAsi te ii aluang khempeuh ki mukhiakhin a, ahi zongin ahonkhiading in akithawi Rescue Team te ahihleh lukunsa, maimialsa in om uhhi.\nMeiholkhuk tawhna leisung ah Gas kehtheizel a, tuapan in meikuang khatpeuh ahih keileh Electric Wire khatpeuhpan meikuang khatpeuhtawh kibikha leh puakkhamgawp theihi.\nTuabang apianloh nadingin huih alut apusuakna Ventilation Systems ahoih mahmahding kisam hi. Hih tuahsiatna vaitawh kisai in State Administration of Work Safety kici kumpi thunei te’n sitcianna, etcianna neiding uh a, hihvai ah mawkpuak neite dann lianpi thuakding uh cihi.\nChongqing khua aom adang meiholkhuk te zong ki khakcipsak phot hi.\nSengamsung aom Mining Industry pen leitung ah alauhuai leh mi tam asipen inzong akigen khat ahihi.\nSengam pen leitung ah suangmeihol Coal atamzat penpengam ahihi. Tuamah bangin leitung ah suangmeihol tam apiang khiatna penpenna gamzong ahihi. Ahi zongin tamki thohkhia lualiang ahih manin kumpi thunei te’n meiholkhuk akumlui 1000 val khakcipding in tangko khia uhhi. ZD Sawltak #zomidaily\nPrevious: US leh apawl te’n naikal 24 sungin Mosul khuapi ah Bomb 21 vei khia ~ Thang Khan Lian\nNext: Australia ah Laimi khat migilo te’n a mawtaw suhsak ~ ZD


url: =2021-2022 Sangkah kum ah CAP Tulsa Sang pen | CAP Tulsa\n2021-2022 School Year (Zomi)\nCAP Tulsa Innkuan te kong muak uh hi!\nNang leh Na innkuan pih te kong muak uh hi! August 12 Thursday ni teh Sang Sia/Siamah te tawh kimuh khop na ding in phone tawh hong sam ding uh hi.\nAdmissions Office pan sangkah kik dan ding tawh kisai email tawh lai hong khak ding uh hi. Sang pan thuzasak na te phone tawh email tawh hong ki zasak ding ahih man in Hehpihna tawh na contact information te uh aki laih leh nong thei sak un.\nSangkah kik na pen abei sa kum te tawh hong ki bang lo ding a, haksak na om ding hi, thuzasakna, sangkha/dawn na, khat leh khat gamla in om dan, siangtak in gamtat dan cih te hong ki lamdang ding hi. COVID-19 tawh kisai adang zuih ding te Return to School document ah ki en thei hi.\nSang ap applications te ki ap thei lai hi, Sangkah ding angak lai te tung ah phone tawh thu hong kiza sak ding hi.\n2021 - 2022 Innkuan zat tangzaang laibu\n2021 - 2022 Sangkum Calendar\nSangap na tawh kisai dotnop na nei hiam?\nAdmissions Team te tung dong un\nCAP Tulsa ah, khat leh khat innkuan bang in kihuh a, innkuan te leh nasem te, khat leh khat nasem khawm uh hi.Hih bang sep khawm na in innkuan te goal (gimna) te atang tung na ding gel na hi.\nInnkuan te tawh sep khawm na pen, Learning@Home, leh family programming te ah ki en thei hi.\nKhat leh khat sep khawm na ah naupang te, sanginn ten naupang te pilna sin na ah agualzawh to to na ding in ki lamen hi. Tua ahih man in, Sanginn pan training te ahi amasa kum nga (First Five Years), Innkuan te tawh kizop na (Family & Group Connections), leh NulehPa te tawh kimuh khop na te ah nong kihel ding uh hong hanthawn ung.\nTukum Sangkah kum ah innkuan pih te THANG khawm ni!\nThang khawm ni!\nNaupang te leh Sanginn te khut ki len in nasep khop na in naupang te mailam ah gualzawh na hong ngah sak ding hi.\n2021-2022 Sangkah kum ah CAP Tulsa Sang pen


url: =Kim Tuang vaitawh kisai ZRA panin Statement khahkhiatna :: ZOMI DAILY\nposted on 20 April 2018 at 9:59 am UTC+9:30 Lomkholna: News, Siamsin, Zomi\nHILHCIATNA (19th April, 2018)\nNimit 15th April, 2018, nitak a Tauleng khua a thupiang toh kisai in Eastern Command, Zomi Revolutionary Army (ZRA) in thu hilhciatna hih anuai a bangin kong bawl uhi.\nPa Pau Kim Tuang in Eastern Command, ZRA pen a taktak in omlo hi, athu bek a om hi, ci-in a kampauna kiza kik koikoi a, tua bekthamlo-in social media te ah zong tam veipi mah na pulak koikoi lai hi. Hih thu tawh kisai-in thudik teltakin kam mahmah tawh ahi zongin, leh media tungtawn mahmah in zong thuhilhna tamvei pi mah na kinei hi.\nAhi zongin, hih thuhilhnate thusimlo ahih manin, sawtpi pek panin thagum tawh thuhilhna hunlem masa pen a neih dingin zong phasakna na kinei hi. Hih hunlem masa pen nimit 15th April 2018 in Tauleng khua-ah hong om ahih manin, phasakna sa bangin thuhilhna a kinei ahi hi.\nHih hun pen Zomi Siamsinte in Tauleng khua ah Free Medical trip a neih ni uh tawh kituakkha citciat se ahih manin dahhuai kisa mahmah hi. Hih bang thukimna sa sepkhiatna tawh kisai hi a, Zomi Siamsinte simmohna leh neu-etna hipeuhmahlo hi, cih kong gen phapha uh hi. Tua ahihman in Zomi Siamsin te, nu leh pate, khua leh tui, u leh nau kuamahpeuh in lunghimoh leh patauh hetlo dingin kizasak hi hang.\nZomi Siamsinte in Free medical trip kumsim a kinei pen, Zomi mun tuamtuam a omte, a diakin khua gamla a teengte, a dingin phatuamna lianpi nei hi cih kimuthei ahih manin Eastern Command ZRA zong na ki-angtangsak mahmah in, na lungdam mahmah hi ung.\nTua ahih manin, mailam hunah zong kuamahpeuhin Eastern Command, ZRA gamtatna toh kisai thucian tellopi in mawhsakna thu na suahlo dingin kizasak hipah hang. Tua banah hih bang thu pen limhtak ngaihsutna a kineihkhit ciangin a kisem khia ahih manin nautangte patauhna dingin na ngaihsun kha nawn kei un. Tua banah social media leh Internet te ah zong a kisaipihte theihpihna kihello-in thu-leh-la tuamtuam na khahkhia nawnlo dingin hong zasak phapha hi ung.\nPrevious: US Missouri State sung aom TV Tower khat kicim in mi 1 si, 3 liam\nNext: Malaysia gamsung ah Passport leh Seal atuh abawl Myanmar gammi 3 kiman\n20 April 2018 at 9:07 pm\nTua ciang tawh ahih leh aphadom cini e-Zomite\nmuanlehsuan-Zomi te kisaktheihpih ZRA-Zomi te galkap mungpi ZRA- hi ven-ZRA omkei acicilai\nbang om ih hihleh bel—–\nTedim Thuthang - Tedim News (01 June)\nKawlte Motto bulphuh ahi "Lu-myo, Baa-thar, Thar-Tha-Na" Culture leh Chin te Self-oriented Culture leh One Man Show Policy\nZomi Literature: Khiatna tuamtuam anei "leh" ~ Rev. Pau Lian Mang


url: =Vantung leitung Zogamnuam :: ZOMI DAILY\nVantung leitung Zogamnuam\nposted on 16 April 2022 at 9:45 am Lomkholna: Article, Nantalsuan\nMihingmasate thumanhlohna gah, mawhcilna tawh a kizomto mawhnate’ henkol pan-in, suahtaakna Edenthak a kingah nading’ a kisam thukhat-lampikhat bek om cih pen Christian upna bulpi a hihi. Tua thu-in, mihingte thumanglo, ginahetlo, mawhnei mahmah tale zong, a tapa khatbek a piakdong in, a itvauvau itna pen tel leh sang in, upding a hi ziau hi. Tua suahtaakna Edenthak ah, “Ken kong it bang in, note khat leh khat na ki-it un”cih thukham khat bek a om ngeu hi.\nHoih leh hoilhloh thu hilo in, ki-it kizopna tungtawng in, maipha kipiakna pen gum ih ci hi. Matlehhen a tuakkhat, a kingen liausum, a kipiaksakna tawh lakkhiatna pen tankhia ih ci uh hi. Gupkhiatna leh tatkhiatna kibang lianlo a hih hang hamphatna a kibang suahtaakna veve a hihi. Tua suahtaakna ngah nading in, a ngahdingte sepna omlo aa, midang sepsakna a hihi.\nA nung ah a suakta te lungdamh theihtheihna dungzui-in, kilak kik ciat hi. Thunung thuma, taangthu thupiang ngaihsun val’val’ selo-in, laamsai in lungdamh na, suahni sihni thawkkiikni cihbang ciamteh selo in, tatkhiatma hunlui tung ah a kinga ki makaihna, phunlo puamlo daaitak in suahtaakna hong pia pa tawh tukhawm khawlkhawm hithiat in, eitaang’ a thuak gimnate lungngaihna tawh itna lak, lungdamkohna cihbang a tuamtuam in, a omtek hi.\nBangbang hi-leh, itna pan hong luang khia gupna hang in, a kibuakhia a tapa sisan tawh a kitankhia nuntaakna thu a um peuh mah in, vantung leitung lungnopna tawh kidim gamnuam ah a teeng a hi uh hi. Banghanghiam cih leh, Pa itna bek hilo-in, a tapa inzong a nuntaakna a piakdong in a pa thu a manna mun hi aa, kithutuakna leh kilemna a omna mun a hihi. Hih thu a um, teelna a ngah, Zomite omna peuh, vantung leitung Zogamnuam a hi pah hi.\nTua hileh teelsa tatsa te-in, leitung Zogamnuam a tuam in, lunggulh kul lai ding maw leh?\nLeitung mite ih hih man-in, leitungthu tawh, gamnuam ngahna ding a hanciamte lam pan a ki-et kik ciang in, a tung aa lampi khat bek om nawnlo in, lampi tuamtuam ki om sak hi. Khual-ul kaaina ciang bek ninawnlo-in, sisan naisan zong a luanna zong a om hi. Leitung mite hanciamna pan a gahkhia thuhoih thupha a ommah bang in, thusia lasia inzong tuamcip thei hi. Kamgen tawh gualzawhna a ngahsawm leh, hiamtawina tawh a ngahsawm namnih a om hi.\nZogamnuam a pianna ding in, Zomite zong lampikim zui in, ki hanciam toto hi. Tua kawmkal ah, Kawlkumpite kikhelhun-buainate in zong a kaalhelh zeelzeel hi. Mipicing lungsim pua in, kam kikupna , kam tawh ki genthei ding (dialogue and non-violence) lam-etna tawh mipi te kikalsuan masa phot zeel hi. Tudong mah tuazawi a tawn mimal leh kipawlna ki omlai hi. Tua lak ah ZCD party zong a kihel hi.\nNLD party zong non-violence kimakaihna himah leh, NLD makaihna CRPH leh NUG in self- defence minvawh in, hiamtawina tha a piakloh, a pomloh phamawh dinmun a tungphialta uh hi. Theihhuai khat ah, tutung Kawlgam buaina pan a phulkhia hiamtawi kipawlna tuamtuamte pen NUG khutnuai pan a piangtawm a hikei hi. A hizong NUG in,mualtungmi hiamtawisa te tawh khut kilen in nasepkhopding a piangsakzo naikei uh hi. A hang tampi om ding aa, Zomi makai te’n zong pa lungsim nei aa, a mipihte bit ding leh lungnopding a deihsak takpi uhleh tua a hang te’ theihhuai kanhuai thu a hihi.\nKawlgam vai a sakhi tuinek in ki pan leh, kamsiatna tawh gam-Suahtaakna pen kawlmite sungmah political party leh mimal kilangdona kikawmkal pan a piangkhia a hihi. Tua kilangdona hang-in zong, General Aung San a kisuam lum hi aa, a kipatna hoih hetlo mawk hi. Party a khiatna in a tuamtek cihna a hih mah bang cidamlo innsung leh gamsung ah om in a kizatciang in, thu kitoknuaisak semsem hi. Potical Party pen, gamnuam gamkhosa mihing khat leh khat ki zahtaak ki thusimna gamte in a khantoh semsem nading un, a siksan uh kalsuanna khat a hihi. A deihna bulpi in, gammite huai khial,enkhial cihbang a omlohna ding a hi pen hi.\nTua hi aa, Zogamnuam taangthu hoih tawh a phutnuam takpi te in, political party hun tawh kalsuan hun a hi kei aa, National movement bulphuh ding a hihi. Haaikeh a langbai sung ah tuidim theilo ding aa, pheituam tawkeekpi leh zip kailopi-in, mimai ah ih dinnop hang in, hong kinuihsan lel ding hi. A sawtlo in tua a langbaai haaite kimeek cip in, pheituam ki-awh ginggeng nagawn zong hong kikaih keeksak lai ding aa, zumhuai toto ding a hihi. A sanggam a elna in, midang khat tawh a sanggam suamding kipan khat mihing-lungsim nei a hi kei hi. Bangbang a hizong, a sanggam a gum veuveu, ka sisan a ci-van’van’ zolo khat in, Zogamnuam satzo hetlo ding a hihi.\nThulianpi khat a kivaihawm ciang in, a vangkhauh a hih manin, a langpang omden hi. Tua a langpang te pen midang hilo-in, innsung thuthei khatmah a na hi zeel hi. Judas zong a muanhuai nungzuipi sung panin zong, a sumkem uh ahi lai hi. Galone U Saw zong Aung San tawh ki midang hetlo hi.\nZogamnuam phut na ding a langpang tantan nuam, hizobang hileh Zomi a beisak (genocide) nuam phialmawk pen, Zomite tawh ki nahvawh a ki naihuai, sanggam meltheih, mipil leh mitei, mimuanhuai akicite mah a na himawk uh hi. Pawlkhat in, a sep uh a thei kha kei uh hi. “Father, forgive them because they know not what they do”, cih kammal pen tuma 2022 laipek in kiza khinzo hi aa, tuciang dong kizaza lai tawh kibang hi.\nVantung leitung a bawlpa aw, nong piaksa Zogamnuam a bit, a kho nading in, Good Friday nii aa a kibuakhia na Tapa sisan lo-ngal, a dang sisan luangsak nawn kei in, ci-in kong thum uh hi. Nantal’suan\nPrevious: Good Friday lungngaih ~ Rev. Zam Khat Kham\nNext: Deacon suahpawi omding (19 April 2022)


url: =Taiwan Taipei City, Taiwan Taipei, Taiwan India New Taipei City, Taiwan Tainan City, Taiwan Cairo, Egypt Egypt Kaohsiung City, Taiwan United States\nYuan Ze University, 元智大學 國立清華大學 國立臺北科技大學 大同大學 薩里大學 AppWorks School Eastern Michigan University Fu Jen Catholic University INTERNET OF THINGS Indian Institute of Technology Ropar\nChinese - Native or Bilingual English - Intermediate English - Fluent French - Beginner Arabic - Native or Bilingual English - Beginner English - Professional English - Native or Bilingual Japanese - Fluent Chinese - Beginner\nView Mohamed Hamdino’s resume.\nFREELANCER IOS and FLUTTER DEVELOPER IOS DEVELOPER@Awammer El Shabka2019 ~ Present\nINTERNET OF THINGSPROGEAMMER\nJulyPresent The biggest company in Saudi Arabia Work for IOS developer which learn huge experience such software flow and dealing with client and fast dev and make more 23 apps in app store and mak...\nProblem SolvingClean ArchitectureVideo Production\nYuan Ze University, 元智大學資訊工程所


url: =Russia – Ukraine vai nai 24 sung thu piang tuamtuamte :: ZOMI DAILY\nRussia – Ukraine vai nai 24 sung thu piang tuamtuamte\nposted on 26 February 2022 at 2:57 pm Lomkholna: News, Thomasmung, World\nNews Update: Russia – Ukraine vai nai 24 sung thu piang tuamtuamte\n1. Russia galkap te in Ukraine ii Capital Kyiv ah lut in sim uh aa, mun khempeuh ah kikapna piang hi ci in CNN in genkhia hi. Capital Kyiv mun tampi ah bomb puak ham ziah ziah hi ci in Ukraine’s State Service of Special Communications in taangko khia hi. Russia te in Ukraine gam sung ah internet line khempeuh akhak tan zawh nang hanciam uh hi ci hi.\n2. Russia in Ukraine abuluhna vai UN Security council ah statement thoh in adik lohna genkhiat theih nang resolution bawl ding vai pen Russia in ama veto power neih tawh nial ahih manin UN member gam 50 in alungkim lohna thu uh joint statement thoh in taangko khia uh hi. Russia in veto power tawh a nial zawh lian ciang UN Security council hong kah gam tuamtuam pan Palai te heh mahmah uh aa, Ukraine lam apanpih na un khutbeng ziahziah hi cin Ukraine’s ambassador to the UN Mr. Sergiy Kyslytsya in genkhia hi.\n3. Ukrainian President Volodymyr Zelensky in Ukraine gam Russia khut sung atun loh nang ahih theih zah in kido kik dingaa, kinang ding hi ci in Capital Kyiv ii Lampi tung pan video khahkhia in genkhia hi. Russia ado kik nuam Ukraine gammi khempeuh thau pia in do sak uh hi.\n4. Russia te in Ukraine gam abuluhna hang un EU leh North America gam 30 kipawlna North Atlantic Treaty Organization (NATO) in Leilam, Tuilam, Vanlam galkap leh galvan te kiginna tuni nei khin aa, akisap leh Ukraine lam pan huh ding ki ready ta hi ci in NATO Supreme Allied Commander Gen. Tod Wolters in tuni genkhia hi. Ukraine gam pen NATO gam ah lut theih nang a siauh lai tak hi aa, lut lian nailo ahih manin NATO in huh thei pak lo uh ahi hi. NATO ah alut theih loh nang Russia in akhak tan tan hi aa, NATO ah lut ding lau ahih manin abuluh uh ahi hi.\n5. President Biden leh Ukraine President Zelensky te tuni minutes 40 sung phone tawh kiho uh aa, Russia tung khaktanna sanction bawl ding leh galvai lam ah kihuh theih nading kikupna nei uh hi.\nUS te in US galkap 7000 val Europe lam teng ah tuni puak leu leu hi ci in President Biden in genkhia hi.\n6. European Union (EU) in Russian President Vladimir Putin leh Foreign Minister Sergey Lavrov te khantan na tuamtuam sanctions te bawl ding in geel ta uh hi ci in High Representative of the Union for Foreign Affairs and Security Policy Josep Borrell in tuni genkhia hi. United Kingdom (UK) Prime Minister Boris Johnson in zong sanctions tuamtuam bawl ding tuni in taangko khia hi.\nMore: Ka phawkkik thukhat ~ Pau Do Lian\n7. NATO gam te ahi Poland and the Czech Republic te in Russia gam pan hong pai Vanleng peuh peuh agam sung uh lut sak nawnloh dingin khaktan ta uh hi. Tua bek thamlo in Poland gam in Ukraine tung Galvan tampi Tembaw tawh tuni in puak ta hi ci in Poland Minister of Defense Mariusz Błaszczak in genkhia hi. Update bawl to to lai ni.. Ref: CNN Breaking news Thomas On Sian Mung\nPrevious: Kawlgam buaina ~ T. Sawmlian\nNext: USA, Tulsa pan Tg. Michael Lian Za Khup (Haiciin, Tawtak) in hongnusia\nSingapore ah Myanmar innteeng nasemkhat inndawl 18 pan kia in si\nCingno tawh lenna gam – 10 ~ Hau Za Cin\nCikha khua ah Malkual Idol 2018 ah kibawlding\nCambodia papi khatin azi athahkhit ciangin amahleh amah aki sihbawlna Facebook Live in khahkhia\nKLCC gei ah singkung ah abul panin kilongkhia in puk, mi 2 liam


url: =Kawlgam ah zato khatin naupang siluang mangsak ahih manin thu kibawl :: ZOMI DAILY\nposted on 1 August 2017 at 6:28 pm Lomkholna: Myanmar, News, Sawltak, Yangon\nMyanmar, Yangon khuasung aom Yankin Children’s Hospital ah naupangkhat si in, anu apa te’n avuiding ciangin aluang lakhiading in apaileh na omnawnlo cimawk hi. Aluanghawm pen midang ki piakhiakhin ci’n zato te’n genmawk ahih manin, hihvai tawh kisai in misinei te’n zato te thubawlding uh cih Irrawaddy te’n genkhia hi.\nTua asi naupang pen kha 4 bek aphapan hi a, aminpen Zau Sut Aung kici hi. Tua naupangno pen Shan State, Muse Township pan hi a, White & Red blood cell tawmlua ahih manin Yankin Children’s Hospital ah July 16 ni in zato lumding in atung uh cihi.\nNaupangno pen Yankin Children’s Hospital atunma inzong kha 2 sungbang aci anana khin ahihi.\nTua Yankin Children’s Hospital panin adamtheihloh ciangin Halpin Children’s Hospital ah July 21 ni in ki puaksawn “transfer” hi. July 25 ni ciangin tua zato ah vanzat Equipment kicinglo ahih manin cih paulap tawh Yankin Children’s Hospital ah zingsanglam in kipuakkik leuleu hi.\nAhi zongin tuani July 25 nitaklam 10pm hunpawl in tua naupangno in leitung nusiata hi.\nNaupangno ii anu apa leh meltheih tanau te’n aluanghawm vuiding in hankuang tawh kithawi uh a, July 27 ni aluanghawm zato pan alading in apai uhciangin zato te’n aluanghawm pen midang ki piakhin cihsanmawk uhhi.\nYankin Children’s Hospital pan siluangkepna te’n aluanghawm ki puakhiakhin a, South Dagon Township sung aom Kyisu Cemetery & Cermatory ah kihalding hi cimawk uhhi.\nAnu apa te’n naupangno ii aluanghawm pen Christian ngeina tawh leisung ah vuiding ci’n avaihawmkhit dikdeksa uh hi a, ahi zongin aluanghawm omlopi in sihvui hunbawlna neiveve uhhi.\nNaupangno ii a innkuanpih te khasia mahmah, lungkim hetlo uh ahih manin nung Saturday ni ciangin Yankin Police Station ah Report vabawl uhhi. Hihbangdan midang khatpeuh tungah apiankikding deihlo kahih manun, hihvai tawh kisai in hoihtak hong kankhiatsak un ci’n ngetna nei uhhi.\nRelated: Yangon ah Rohingya te hangin Buddhist leh Muslim kikal buaina piang\nKawlgam sungah “Section 297 of the Penal Code” thukhun tawh kizui in misi khat ii aluanghawm pen bawlsiatsak, zumhuaisak, vangkiamsak in akibawlleh abawlte pen kum 1 bang thong kiathei a, liausum zong piakhathei hi. Sawltak #zomidaily\nPrevious: Mizogam Dongtuak Laizom Zosuante Huhna August 8 ni ki apding\nNext: Hello Zomi! (Mizogam Dongtuak Laizom te huhna)\nMihing le lungsim ~ Lian Tuang\nThupha haksatna ~ T. Sawm Lian


url: =Suangpi khua pianna thu. (Suangpi Mualsuang Laibu.) Khen nih na. - Laibu Saal\nHome > Thuluui/Articles > Suangpi khua pianna thu. (Suangpi Mualsuang Laibu.) Khen nih na.\nSuangpi khua pianna thu. (Suangpi Mualsuang Laibu.) Khen nih na.\nKhen nih na\nSuangpi khua pianna thu.\n(A) Suangpi khua saatna:\nSuangpi khua saat maa thu:\nNaulak mi El Thuam pu le pa te in, Geeltui khua pan in, Dimpi khua saat in, Dimpi ah busa uh hi. El Thuam tapa Hil Suang in Dimpi khua panin Dimpi gam sung, Sasih khua satin Sasih ah a suan le a khak na nusia hi. Hil Suang suan te Sasih ah khang (12) sung tengin, Zong Tuang khan hun in, Sasih khua sia a, Zong Tuang u pa Sel Phut in Sasih gam nusia in, Thang Kai gam Pimpih ah va peem hi. Zong Tuang in tuhun Suangpi gam khuangi a teng a sunghpa Lam Kip bel hi.\nKalzang uk-pi Suan Kai ii pu le pa te in, ciimnuai pan in na pai in phaipi ah, tua pan in Suan Lai in Kalzang khua na sat a, Kalzang ah Suante mi na nusia hi. Suante Innpi Suanman thah, Hang Tun in tapa Lam Tuang na nei a, Kalzang khuapi a siat ciangin Khuangen ah tai hi.\nTomute Kaih Thang suante, Kalzang pan Thang Kai gam ah lal in, khuangen ah hong ciah kik hi. Song Khoi in ta pasal 7 nei a, tua lak ah Dongh Ngen khangin, khuangen ah na teng uh hi.\nSuante beh Suan Phut thah, Zui Tuang in khuangen khua panin, Ngaw Zang khua na saat a, tua pan khuangen ah na ciah kik hi. Tapa Hum Tawng khat nei a, Hum Tawng tapa Lam Kip in Khuangii ah lo zuan in na om hi.\nSuante beh SuanZong thah pawlin, Kalzang khua a siat ciangin, Ngal Khua na saat a, Ngal Khua a siat ciangin, Taakmual khua na saat uh hi. Tua pan in Ngiak tun ki ci pasal khat hong khang hi.\nPhaipi khuasaat, Phaipi hausa Buansing beh HangSum thah pawl Kam Hau uk sungah va tangciak hi. Kam Hau khuapi Tedim pan tapasal San Hong hong khang hi.\nSuangpi khua ki saat:\nSasih khua a siat ciangin, Sasih te Zong Tuang in, kum 2 tanglu tawng sung, khuangii ah teng hi. Pimpih khua a peem a u Sel Phut zi, Kawl te in thah sak hi cih thu a zak ciangin, a u kan ding le a u sam ding in, Pimpih ah va pai hi. Zong Tuang in a u kiangah, Sasih gam sung mun khat ve ve ah khua saat ning, ci in, vakun hi. Ahih hangin a u in, a zi phu la nuam a, Pimpih hausa Huat Thang na kawi khin hi. Tua a hih manin, Sel Phut in a nau pa Zong Tuang zui kik thei lo hi.\nZong Tuang in a u Sel Phut tawh Sasih gam sung mun khat ve ve ah, khua saat kik ding a vaihawm na bangin, a u in a zuih theih loh ciangin, a mah guak hong ciah kik in, khuangen ah a u, a nau, a sungh, a pu lak ah hong bang to hi. Zong Tuang khuangen khua a tun toh ni in, khuangen khua ah Dongh Ngen inn ding na ki lam a, a zawh ciangin inn zawh na sut zu ne in,,hawi hawi.. la sa in om a, Zong Tuang zong tua ah om hi. Tua bang a gualnuam a, a om lai tak in, Zong Tuang in, “Guai, khuangen khua, ka sungh ka pu aw, inn mun logam nei tuam om lo in,sing tung pan khua tha in, vamim bual na ta ta tho leng hoih ding hi,” ci in, mite lungsim a en hi. Tua ciang in Khup Vum in, “Zong Tuang aw, nangh tua bangin, mi mun mi gam hawm sak thei hihhiah ding na hiam; nang mun le gam na deih leh Sasih gam om hi lo hiam,” a ci hi. Tua ciangin Zong Tuang in, “tua bang hong ci mah vak uh teh, ci a, na lungsim uh kong et na hi in, ka zak nop za ngaw ngaw ing; Do Khoi, Phunom ah na ciah in la, Dongh Hang Thangnuai ah na ciah in; ken, ka pu ka pa gam Sasih ah khua khat sak ding hi ing,” a ci pah hi.\nZong Tuang zong a zi leh a ta om na, a sungh pa Lam Kip kiangah pai suak a, a sungh pa in zulup in sa na ngawh hi. A sunghpa tawh ki ciam in, mualbem Khan Thuam kiangah pai in, Sasih gam sungah khuasat theih na ding ngen uh a, ngah pah uh hi.\nKhan Thuam in, “khua na saat un la, pawl na zawn un;gaal a om leh kong hu ding hi; inn saliang gam saliang, khuai siah leh siah seu in nong pia ding uh hi; kei mualbem ah kong to ding hi: kongpi mung cinglo in khua ki phut zo lo a hih mah bangin, midang te zong na zawn ta un ci in thu ciam a, a namsau khat tawh Pu Zong Tuang leh Pu Lam Kip a ciah sak hi.\nPu Zong Tuang leh Pu Lam Kip te zong ciah kik pah vingh vengh uh a, khuangii a tun ciangin khuasaat pih ding pawl zong pah hi. Tual phui sam dingin, Khuangen pan Pu Dongh Ngen la hi. Taakmual pan Pu Ngiak Tun, Khungen pan Pu Lam Tuang te la hi. Buansing khua phut khua kho ci in, Tedim a om Pu San Hong la hi. Suangpi pen Kam Hau inn pi mualbem uk a hih mah bangin, Kam Hau in Pu San Hong a siahseu tawh hong pai sak hi. Tua, Naulak Zonh Tuang, Suanman Lam Tuang, SuanPhut Lam Kip, Suangzong Ngiak Tun, Tomu Dongh Ngen, Buansing San Hong, hih pasal 6 teng in, a san a ngial lak ah, pumin pamin sialin, sunden leh a deek uh tuah in, Suangpi khua na saat uh hi.\n*(Sasih khua pen sihzangte’siahkhua khat hi. A hihhang in Khan Thuam in lum leh tei tawh ka suansa hi ci in, Mualbem innpi siahkhua a suah hi. Zong Tuang in Suangpi khua saat ding thu, Sihzang ah ngen lo in, Mualbem ah a ngetzawk na thu I et ciang in, Sihzangte sang in Mualbem in aana neizaw ahihna ki mu thei hi.)\nSuangpi khua saat hun.\nPu Lam Tuang lapi ah, a nuai a bang in, dawng khat ki ciam teh hi. “ Mim bang pianna Kaltui vangkhua theih loh a tuang nu siang e. tang bang khan na zo tui vangkhua nih thum hai bang ngak sak aw.”\nHi Pu Lam Tuang la phuah dan ih ngaih sut ciangin, Pu Lam Tuang in, Kalzang ah a lamh phum hi cih ki cian theih hi. Pu Lam Tuang a neu lai in, Kalzang pan Khuangen ah pai uh hih tuak hi. Pu Phung Lai a inn man ciangin, Lun Lam thah Pu Hang Tun in, Hang Thuk gamh to hi ki ci hi. Tua thu ih et ciangin Pu Hang Tun in, Kalzang ah pua hi zaw hiam a hih kei leh Phung Lai gamh tom dingin, Kalzang pan Khuangen ah pai hi zaw hiam ki tel lo hi. Suante Kalzang ah khang 9 sung pau hi ci in, Kalzang suante tangthu ah ki ciam teh hi. Tua a hih ciangin, Pu Hang Tun khan dong in, Kalzang ah ki teng in, Pu Lam Tuang neu lai in, Kalzang khua ki sia a, tua ciangin Pu Hang Tun bawng pawl, Khuangen ah na lal uh a hih kul hi. Pu Hang Tun tate Khuangen khuapan khangkhia hi leh ki lawm hi.\nTua hi a, khuangen khua siat maa in Kalzang khua sia a, Suangpi khua saat zawh ciangin khuangen khua sia hi cih ki thei hi. Kalzang khua pen 1850 kum madeuh hun in, sia hih tuak hi. Pu Lam Tuang leh Pu Zong Tuang ki gual hi. Pu Tawng Phut in Suangpi khua saat zawh ciangin, zi nei a, a ta ubel Awi Ciin in, Miau-uk Suamkum 1892 in, tanu Niang Dim nei khin hi. Tua hi a, 1892 kum in, Pu Tawng Phut kum 45 sangin moi zaw lo ding hi. Pu Zong Tuang tate Sasih khua pan piangkhin uh hih tuak hi. Suangpi khuasaat kum in, Khan Thuam zong nungta lai in, a ta pa Kam Hau Tedim ah teng khin hi. Kam Hau 1868 kum in si hi ci in ki ciamteh hi. Pi Awi Ciin sangin a pa Tawng Phut kum 25 u zaw leh Awi Ciin in kum 24 in pasal nei khin leh Pu Tawng Phut 47 in na piang khin ding hi. Suangpi khua saat lai in Pu Tawng Phut na piang zo hi. Tua a hih man in, Suangpi khua saat hun pen, 1850 leh 1860 ki kal hun hih tuak hi. A sual-lo in, 1868 kum maa un ahih na ki tel hi.\nTua bangin Pute khang tawh ih et toh ciangin, 1850 kum maa hun in, Kalzang khua sia in, 1850 hun pawl in, Sasih khua sia in, 1855 kum hun pawl in, Suangpi khua ki saat in, 1880 pawlin, khuangen khua sia pan hi kha ding hi cip nop huai hi.\nPu’ te tawh kiciamna ui ban.\nPasal 6 khuasaat, tua Suangpi khua thak pen, pawigaal tawh a ki pelh na ding in, Pu Khan Thuam lum leh tei na beel uh hi. Gamsa gilo te in hong nawngkai sak loh nadingin, Gampu te tawh ki lem na bawl uh hi. Pu Gamtawn (Sahang) te tawh ui ban in, ki ciam na bawl uh hi.\nTu hun, uiban mualah, ui khat a lu Phin lamkaai ngat-in, a taw Sialkeen lam ngat-in, “Pute pi te aw, hi ka ui-gil kaihna, ka ui-gil zuihna, kuaman hong kal thei lo ding hi uh teh” ci in phuisam in, tua ui ngawng ban khat ki suah hi. Tua ui-gilzang pen, kaai to in Takheuh ah, tua pan kaaisuk leu leu in, sa san khaina mual ah, tua panin sialleii-ah, Daainuai-ah, tua pan Ngalbual-ah, Kawl-khiangah kaai phei-in, Khua-thang khua taw ah, Vokmual ah kaai phei suak hi. Vokmual pan kaai to-in, Suangsia ah, tua pan Sena mualdung zui-in, kaai to in, Sangak mual ah, ui-ban mual ah nolh suak hi. Tua bangin, Pu Ngamtawn te tawh thuciam na ui-ban mun pen, tu in “Ui-ban mual” ki ci hi.\nSuangpi khua tuikhuat na\nSuangpi khuasaat tuikhuat tui pen ‘Khukpi’ hi. Tua khukpi tui veeng teng ah, teengpah uh hi. Khua mun pen, Suangpi tutna mun nisuahna lampang, Leisan mual deek teng hi. Tu hun khuatung Tual kimteng hi. Pu Zong Tuang innmun pen, Khukpi kiang, tu hun Ngin Khaw Pau innmun hi ki ci hi.\nA tuikhuat ni zan-in, khuazeh tang uh hi. Tua a tuikhuat ni zan in, zingsang dong tang uh a, kua mah pau lo in om uh hi. Pu Vum Tawng zi, Pi Huai Cingh in, khuavak kal ngaklah lua a hih manin, “Ak zong pulsih siat pet mah nom, khuang hak mah uh teh” a ci khial hi ki ci hi. Tua ahih man in ‘zeh phit’ ki sa uh hi.\nKhuatungpan Khua-thang khua-ah:\nKhuatung khua ah, ak pung thei lo hi ki ci hi. Tua ban ah Pu Zong Tuang hong si baih hi. Pu Zong Tuang innkaa zan hah nizan-in, thusapa mei lah det in, bitha bi khial in Pu Zong Tuang inn kaang hi. Tua thu tawh ki sai in, Pu Lam Tuang in hi bangin na ci hi.\n“ Sau tawh ngii-a khen nading-a, lam tual keenlam bang loih nading, kul sin haizu zawng aw e. Lung na ngaih teng nap ah-taang ah ngel in cing e, sau tawh kam mei suak aw e.”\nKhuatung khua ah a ten sung in, Pu Tawng Phut in inn nei zo hi ki ci hi. Tua ahih manin, khuatung khua ah, khangkhat sung bang teeng uh hih tuak hi. Khuatung khua a teen sungin, ak pung lo, sihna manna a tuam tuam a tuah ciangin, khua tuikhuat lai a, kampau khialh na huhau in, kamsia ki sa uh hi. Khuamun zong dongdai lua sa uh hi ci hi. Tua ahih manin, khuathang khua na saat suk uh hi.\nKhuathang khua ah, sial kikhawi thei, mim le taang ki nei thei zaw hi ci in um uh hi. Khuathang (khuanuai) tuikhuat lai in, sial-ek leh taang vai bek bek pia hi ki ci hi.\nKhuathang khua ah, inn (16) pha uh hi. Khuathang khua ah a ki teen hun sungin, Khuangen Suanman te Pu Suan Lam, Phunom-khualai khuapan hong pai in, tu hun Sik-kangte kongah hong teeng uh hi. Khuathang khua ah a teen sungin, inn 16 pha uh hi. Tua te pen, Phut Lam, Tawng Phut, Kip Zel, Kop Ngulh, Tun Son, Tun Thual, Tawng Tun, Hong Tuang, Tawng Nok, Phut Ngak, Awn Thual, Hang Awn, Ngah Awn, Phut Son, Thang Phut leh Suan Lam te hih tuak hi.\nKhuathang khua a teen sung, 1878 kum in, Suk te le Sih Zang hong ki do uh a, Dimlo khua ah na ki hep kei uh leh Sihzang in hong sim ding hi ci in, Sukte in, Suangpi te hilh sim a hih manin, pawlkhat Dimlo ah ki hem uh hi. Tua Dimlo a ki hem pawl ah, Tomu le Suan-Phut te Lam Kip bawng pawl hi leh ki lawm hi. Tomu te khuathang ah hong ciah kik in, Suan Phut pawl Dimlo ah teeng suak hi.\nKhuathang khuapan, bang huhau in na ki tuah uh hiam cih ki cian theih lo a hih hangin, 1889 maa hun in, Phin khua ah na ki khin phei uh hi. Phin khua ah a teen sungin, mikang gaal hong tung hi.\nItem Reviewed: Suangpi khua pianna thu. (Suangpi Mualsuang Laibu.) Khen nih na. Description: Rating: 5 Reviewed By: Cinpu Zomi


url: =Zogam pan kahna Aw ~ Rev. Kai Cin Mang :: ZOMI DAILY\nposted on 17 September 2016 at 3:00 am Lomkholna: Article, Youth\nKalaymyo a ZYA-te kiang panin article ngetna lai ka ngah ciangin nuam lah nuam, dah lah dah cih bang khatin ka oma kihei pongpongin ka om hi. Ka nuamna ah bangmah ka theita kei zongin ZYA in article khat gelh dinga hong muanna uh hangin angtang mahmah hi’ng. Ka dahna ah kei laigelh mi hi loin Tagah naupang kem khat hilel ka hih man ci-in ka thanem mahmah hi. Ahi zongin ka thangah kikna ah Chief Editor a sem pen ka lawm it mahmah Rev. Job Nang Khaw Thawng ahih man a valteng na lakhia thei ding a, a kisam teng na guansak thei ding ahih teh ci-in kong gelh phengphang hi.\nGal in don vua\nEi Zomite pen tulaitak lianin i Zogama om le Zogam ahi lo muntuam gamtuama omte kigawm pen a kikim kei zongin tam kikhai lua nawnlo dingin ka ummawh hi. Mi namdangte lakah pau namdangte lakah i om kawikawi ta hi. Leitung buppi ah kizel ta hihang cileng a khial nawnlo ding hita hi. Mi laka kihelte sungah zong mi namdangte muantheih suantheih ding zong tampi mah i om ta hi. Mite sangin pilna lam, kimawlna lam ah a kitawisang zong i om kawmkawm ta hi. Pasian in ei Zomite sungah tumtheih siamna, lasak siamna cihte zong hong pia in, mi lakah a kidawkdiak zong i om hi. Eimi tampi takmah Pasian piak siamna tuamtuamte tawh mi namdangte lakah i om kawikawi hi.\nI Zogam panin a pil a siam, a nei zawdeuh pawlkhat in mi namdangte lak hong zuat sansan uh ahih manin pawlkhatte’ tate bang in Zopau nangawn a pau nuam nawnlo bang a om ta himai hi. Minam dangte lakah inn hoih nono, mawtaw hoih nono tawh anlim nono ne-in om zo uh hi. Eenhuai, lungdampihhuai tawh kibang hi. Yangon khuapi ah Khuado pawi kumsimin kibawlin nopci mahmah hi. Gam ngaihna la vive kisa in, alim le aw kithuahin hong bawl uh a, i Zogam pan tuate ka na en zel uh a, ka angtang mahmah uh hi. Ahi zongin Khuado pian khiatna i Zogam ah khua a kido zawh loh sawt simsim ta hi. Mun tuamtuam ah kibawl zo napi, i Zo leitang ah kibawl, kivaihawm zo nawnlo hi. Zogam itna la le thute kisasa kisutsut napi-in i pianna i Zogam ah kisa kisut zo nawnlo hi. Gal in hong don ve vua.\nZogam Zovontawite sung panin khuamu masa apil asiam pawlkhat in hong paisansan ta-in a tamzaw phial pen khangthakte khutsungah vai khempeuh hong omta cileng kikhial nawnlo ding hi. Khangthak a tamzawte pen pilna siamna tawh kituakin nasem silbawlin a munmun ah om kawikawi uh hi. Pasian thupha kisangin pilna siamna sangpipi zong ki-om a, tuate pen khuapi khualiante bekmah tawh a kituak hi zel hi. Sumzon paizonna ah zong khuapi khualian mah ah baihzawin nuntakna nuamzaw hi. Pawlkhatte ahihleh tuipi galkhat nangawn ah a va tung uh hita hi. I Zogam pen nuntakna haksa kisa tekin tua pan suahtak nang a kizong tek hi a, mi’ gam mi’ lei batzawh nading pen mimal khat ciat lungsim sungah om tek dingin ka um hi.\nZogam i cih pen nidangin singzing lak hi a, singkung lopa dum dildialin luituite luang sialsialin nuntak gim a nam mahmah mualtang dungte hi a, tu-in ahihleh singkung lopa zong po zo nawn loin luituite nangawn a kang phialphial hita a, guahtui man nawn loin khuahun kikhelna hangin khawhsa kikham zo nawnlo hi. A khuahun mah tawh kizui-in apil asiam anei alamte zong i Zogam ah hong heupian ta-in nuntak khuasakzia pen hong haksa tektek hi.\nNuntakna haksa ahih man a cina a omleh neihzah tawh kituaka kibawl kikep hi-in, nuntakna nangawn in a zuizui hita mai hi. Tua ahih manin, i Zogam sungah Nu nei lo, Pa nei lo, Nu le Pa nei lo, Nu le Pa om napi nektawm ding nangawn a nei lo Nu le Pa, naupang tampitak om mawk hi. Pilna sin nang genlohin, nektawm ding a nei lo tampitak ki-om mawk hi. I Zogam ah hih bang haksatna a nei pen kitam mahmah hi. Apil asiam ding mailam ah Zogam ading kizang thei mahmah ding pen khuasung khuavai ah sang kah zo lo a, a vakthap tampitak om lai mawk hi. Apil asiam teng lah paipai-in i mipihte hi ci koih leeng laitan nei mel lo honkhat in i khua i tuite hong makaih leh khuangaihhuai mahmah leh kilawm hi. Pawlkhatte bangin bel an ngah theihna peuh, pilna sin theihna peuh ah kha ziauziau uh a, tuate bela mi lah mangthang, a kha lah mangthang hi pah lel hi.\nTua ahih manin, mun tuam, gam tuam, minam tuamtuamte laka Pasian’ thupha sanga om Zomi te aw, i Zogam leitang ah i ngeina Khuado, Sialsawm cih i ngeinate a kineih zawh loh ban ah neilopipi, siamlopipi-in tagah kepnate kiphuan kipansama i Zogam haksatna tawh teh leng nasepsate ci’ gei (Zoci) peh zong bang zo lo ahih manin, i Zogam leitang in nang mahmah kisam teh, ci-in kap ngutngut hi.\nZomi na hihna Zogam leitang tungah na kilatsak zawh nading Topa in thupha hong pia kim ciat ta hen. Rev. Kai Cin Mang (BOM) B.A.B.S; B.C.Min.; M.Min, Founder & President, Bethesda Orphanage Ministry, Tedim\nPrevious: Pumpi cidam nang nui in ~ Zingsol\nNext: Christian Hymn te’ tangthu: Calvary Ah


url: =Faith – Disciple Kap Sian\nNumei innluah za leh pawlpi upa sep vai kikupna\nPawlpi sung ah Numeite Upa sem sak cih leh Numeite innluah vai pen thu kibanglo (role) kibanglo vaipi nih ahih manin “Yes or No” cih sang in kikup a kul leh, a thu dan khat tawm khat mah suut kul leh kilawm kasa hi.\n1. Innluah za cih pen sep a kullo, bawl a kullo a ngah thu hi (a kipiak nak leh)\n-Hih pen ngeina, innkuan beh leh phung zat zia tung ah kingah ding hi.\n-Tua ban ah innkuan, unau sung ah pasal a om kei leh numei in inn a luah ding pen kuamah kim in sang thei, sang siam in ka lamen hi.\n-Pasal unau pih om in, numei innluah za pia cih bang ahih leh a thutuam hi ding a, numei pen a u pen maw ahih kei leh a pasal pen i dinmun cih bang “case to case” tung ah zong kingah in lamen ingh. I ngeina ahih leh bel Pasal te innluah hi a, u pen te in innluah hi. Ahi zong in tuhun ah i ngeina dan in ki kalsuan khin theilo leh, thu leh la tuamtuam hang tawh zat dan, zat zia pen a hunzui in i kalsuan ding akisapna zong om thei hi.\n2. Decon/ Pawlpi upa cih pen sep a kul hi a, ngaihsut a kul hi in, thatang mah zong gim kul, tawl kul thei hi.\n-Decon icih pen “usher” or “Welcome team” or “palai dan” a sem dingte, service a piading te ahi uh hi. Tua ahih amn in numei ahi a, pasal ahi a, gay or lesbian ahi zong in biakna sung ah khantohna ding a kalsuan pih theih nak leh, a sep zawh nak leh, a ki piakkhiat zawh ding nak leh khen ding kilawm kasa kei hi. Tuhun diakdiak ciang in human rights om a, numei leh pasal i sep leh bawl ki deidanna pen tawm tektek ta hi. Deacon ah zong numei te kilawmlo cih a mu zong om hi. Tua pen pawlpi thukhun, upna kalsuan zia (dogma, doctrine and teachig of the church) tung ah zong kingah hi.\nBang zahta in i biakna ngeina in i zang zong in Lai Siangtho tawh akituak takpi mah hiam, LST in a gen takpi mah hiam cih et kik ding akisap hun zong om thei hi. I zat ngei zeel ahih man in deacon ding in pasal mah kilawm zaw kisa hi. Senior Pastor ding in zong i muh ngei zeel ahih man in pasal ding mah in kilawm kisa pong hi. Ahi zong in LST in numeite in pastor sem theilo ding, deacon sem theilo ding cih khamna leh dalna om lo in thei ingh.\nadmin Faith, zomi\nThe term “Demon-centric” would mostly have a negative impact to the audience while “Holy Spirit” seems to be Sweet and Beautiful in itself whether one experiences it or not. However, the practical reality of being Pentecostal is “Experiencing the Spirit (Holy Spirit) and not Otherwise.” Experiencing demonic activities would not determine one’s Spirit of Pentecostalism. Yes.\nSo, in Pentecostalism, I would classify a few categories:\n1. One who Thinks Its Reasonable to believe.\n2. One who Believes in It.\n3. One who Accepts it.\n4. One who Experiences, Practices, Lives with.\nSo, nowadays many who claim Pentecostals are no longer Pentecostal while some others are Experiencing it though they would never label with it.\nThe presence of Demonic belief is not a good measurement to proof that there is The Spirit around. Well, many would sidetracked on their Journey of Faith. After all, Pentecostalism is a Movement as in Pentecostalization (Globalization) rather than a doctrine or dogma.\n(Its a personal thought though).\nadmin Belief, Faith